text:
Ènyaa?
Aleke blema tɔdziʋukpalawo kpaa wofe ʋuwoe be tsi nagage ɖe wo me o?
Lionel Casson, si nye blema tɔdziʋuwo ŋutinunyala la fo nu tso nu si Roma tɔdziʋukpalawo wɔna ne wotre nu ɖe tɔdziʋua fe ʋufowo fe kpefewo vɔ megbe la ŋu. Egblɔ be zi geɖe la, “wosia aŋɔ, alo bosomi kple aŋɔ siaa, ɖe ʋufoawo fe kpefekpefewo alo ɖe ʋu bliboa me kpakple ekɔgo siaa.” Blema Akadiatɔwo kple Babilontɔwo tsɔa aŋɔ trea wofe tɔdziʋuwo xoxoxo hafi Romatɔwo va te ezazã.
Wofo nu tso aŋɔ zazã le mɔ sia tɔgbi nu ŋu le Hebri Ŋɔŋlɔawo me le 1 Mose 6:14. Edze fãa be Hebrigbe me nya si gɔme woɖe le afi sia be “aŋɔ” la nye tomemi si dzina tso anyigba tume le dzɔdzɔme nu.
Aŋɔ sia fomevi eve ye li
Aŋɔ bɔ ɖe du siwo ŋu wofo nu tsoe le Biblia me la me. “Aŋɔʋe geɖewo” nɔ Sidim-gbadzafe si le Ƒu Kukua fe nutowo me.
Aleke wotrɔa asi le tɔmelã ŋu le blema be wòagagblẽ o?
Tɔmelã nye nuɖuɖu vevi aɖe tso blema ke. Yesu fe apostoloawo dometɔ aɖewo dea tɔfo le Galilea-fua dzi hafi va de asi mɔzɔzɔ me kplii. (Mateo 4:18-22) Anɔ eme be tefe aɖewo nɔ anyi koŋ, siwo te ɖe fua ŋu, afi si wotrɔa asi le lã si woɖena le fua me la fe ɖewo ŋu le.
Ame aɖewo gale aɖaŋu siwo ŋu dɔ tɔfodelawo anya wɔ le blema Galilea tsɔ kpɔ tɔmelã ta be wòagagblẽ o la ŋu dɔ wɔm le tefe aɖewo egbea. Gbã la, woɖea lãa fe dɔmenuwo fua gbe eye wokpalana lãa. Agbalẽ si nye Studies in Ancient Technology ɖɔ ale si wowɔnɛ ale: “Wotigia dze ɖe efe ta me, nu me, kple dɔ me, eye wosisinɛ ɖe eŋuti katã. Woɖoa lãwo ɖi, wua dze ɖe edzi, tsyɔa nui, gaɖoa bubu ɖe edzi, wua dze ɖe edzi hetsyɔa nui, eye wowɔnɛ nenema zi gbɔ zi geɖe. Wogblẽnɛ ɖi ŋkeke 3 va ɖo 5, eyome wotrɔa agba bliboa bua anyi, eye wogagblẽnɛ ɖi ŋkeke 3 va ɖo 5 ake. Ne wole tɔmelãa siam alea la, etsyɔna, eye dzea ɖonɛ nyuie. Ne wosiae nyuie alea vɔ la, efuna kplatsaa.”
Womenya ɣeyiɣi didi si tɔmelã si ŋu wotrɔ asi le alea la xɔna hafi gblẽna ya o. Ke hã esi wònye be Egiptetɔwo ɖoa tɔmelã fufu ɖe keke Siria ke ta la, efia be asitɔtrɔ le tɔmelã ŋu alea nana wònɔa anyi etefe didina.


c: text/html

text:
1 Akpe Ðe Ŋuwò Nàfo Asa Na Kuxiwo
Biblia gblɔ be yefe aɖaŋuɖoɖowo tso Mawu gbɔ, eye wònyo “na nufiafia, na mokaka, na ɖɔɖɔɖo.” (2 Timoteo 3:16) Nyatefeea? Na míade ŋugble le ale si nunya si le Biblia me kpe ɖe amewo ŋu wofo asa na kuxi sesẽwo hafi woava do gã ɖe edzi la ŋu.
AHA TSU NONO
Delphine, si ŋu nya míegblɔ le nyati si do ŋgɔ me kpɔe be dzimaɖitsitsi na yeva le aha tsu nom. Biblia metsi tre ɖe ahanono ɖe ŋku ŋu la ŋu o, gake egblɔ be: ‘Mèganɔ aha tsu nolawo dome o.’ (Lododowo 23:20) Aha tsu nono hea lãmesẽkuxi sesẽwo vɛ, egblẽa nu le fomewo ŋu eye wònana ame geɖe kua kukpo fe sia fe. Ne amewo wɔ ɖe aɖaŋu si Biblia ɖo si me nunya le dzi la, woafo asa na kuxi siawo dometɔ geɖe.
Nu siae Delphine wɔ. Egblɔ fifia be: “Mekpɔe be ahanono meɖe nye dzimaɖitsitsia ɖa o. Eya ta mewɔ ɖe nya si me nunya le si dze le Filipitɔwo 4:6, 7, si gblɔ be: ‘Migatsi dzimaɖi le naneke ŋuti o, ke boŋ . . . mina Mawu nanya miafe dzimedidiwo’ la dzi. Ne dzimaɖitsitsi na metsi zãdomadɔlɔ̃e la, mefoa koko na Yehowa. Megblɔa nu siwo do dziku nam, nu siwo na mele veve sem kple nu siwo na metsi dzi la katã nɛ, eye meɖea kuku nɛ be wòana nye susu nadze akɔ anyi. Ne ŋu ke la, mekpɔa egbɔ be meɖe nu mawo ɖa kura le susu me. Esia kpena ɖe ŋunye metsɔa nye susu ɖoa nu siwo le asi nye dzi, ke menye nu siwo bu nam la dzi o. Meɖoe be nyemagano aha azɔ o. Ŋutifafa si su asinyea xɔ asi nam ale gbegbe be nyemedi be wòage le asinye o.”
GBƆDƆDƆ MANƆSENU
Nu siwo hea dzigbagbã kple tɔtɔ vɛ ŋutɔ fe ɖekae nye gbɔdɔdɔ manɔsenu. Gake Biblia fe mɔfiamewo ate ŋu akpe ɖe mía ŋu míatsri nuwo abe, ahiãmoɖoɖo kple amamaɖeɖenuwɔna siwo ate ŋu ana míava fo mía ɖokuiwo ɖe gbɔdɔdɔ manɔsenu me, eye wòahe dzigbagbã vɛ la. Samuel si nye ɖekakpui aɖe gblɔ be: “Ele bɔbɔe be woaɖo ahiãmo. Ɣeaɖewoɣia nyɔnu aɖe fe nu mado dzidzɔ nam ya o, gake mekpɔnɛ be nye nu do dzidzɔ na nyɔnua ya, eye ema wɔnɛ be meɖoa ahiãmo bɔbɔe.” Samuel va kpɔe be amewo tsoa ye nu be yeɖoa ahiãmo enuenu, eye esia wɔe be yeva nɔa ahiãmo ɖom azɔ naneke maɣlamaɣlae, nenye be yemeɖoe be yeawɔe o hã. Gake nuwɔna sia ɖea fu nɛ. Fifia egblɔ be, “Afɔkue wònye, elabe enye ame ɖokui tɔ didi.”
Samuel xlẽ nyati aɖe si wota na sɔhɛwo la le internet dzi le jw.org, eye wòde ŋugble le Lododowo 20:11 ŋu. Afi ma gblɔ be: “Ðevi sue gɔ̃ hã [alo, “ŋutsuvi,” etenuŋɔŋlɔ] fe nuwɔnawoe wotsɔna dzea sii be efe agbenɔnɔ dza eye wòsɔ.” Aleke wòɖe vi nɛ? Samuel va kpɔe be yefe ahiãmoɖoɖoa medza o eye mesɔ hã o. Fifia egblɔ be: “Meva srɔ̃e be ɖekakpui si ɖoa ahiãmo la le dzo flɔm ɖe nu siwo ava gblẽ nu le efe srɔ̃ɖeɖe ŋu la te. Meva nɔ ale si nyɔnu si mava ɖe le etsɔme ase le eɖokui me ne mele ahiãmo ɖom na nyɔnu bubu la kpɔm dze sii. Esia na meva kpɔe be afɔku le nu si wɔm mele la me. Ne ahiãmoɖoɖo le bɔbɔe hã mefia be esɔ o.” Samuel trɔ nɔnɔme. Esi wòtsri ahiãmoɖoɖo ta la, ekpe ɖe eŋu wòfo asa na gbɔdɔdɔ manɔsenu.
Antonio ya fo eɖokui ɖe nu siwo ana wòanɔ bɔbɔe nɛ be wòage ɖe gbɔdɔdɔ manɔsenu fe mɔ̃ me la me. Amaɖeɖenuwɔnawo kpɔkpɔ va mɛ ŋutɔ. Togbɔ be srɔ̃ nɔ esi eye wòlɔ̃e vevie hã la, eganɔ amamaɖeɖenuwɔnawo kpɔm edziedzi. Antonio gblɔ be 1 Petro 5:8 me nyawo ŋu bubu kpe ɖe ye ŋu. Afi ma gblɔ be: “Minɔ mo xexi, minɔ ŋudzɔ! Miafe adikãtɔ, Abosam, le tsatsam abe dzata si le gbe ɖem eye wòle ame dim be yeavuvu ami ene.” Antonio gblɔ be: “Amamaɖeɖefotowo bɔ ɖe míafe xexea me eye foto mawo ate ŋu atsi susu me na ame. Kpukpui ma kpe ɖe ŋunye mebu afi si tetekpɔ mawo tsona la ŋu. Ele be maɖe afɔ kaba ne nye ŋku kli amamaɖeɖefoto aɖe ahanya enumake be Abosam gbɔe wòtso. Fifia meva kpɔe be Yehowa ɖeɖe koe ate ŋu akpe ɖe ŋunye be ‘manɔ mo xexi eye manɔ ŋudzɔ’ ale be mate ŋu awɔ avu kple tetekpɔ mawo le nye susu, dzi kple nye srɔ̃ɖeɖea me.” Wona kpekpeɖeŋu si Antonio hiã lae, eya ta ete ŋu ɖe asi le nɔnɔme gbegblẽa ŋu mlɔeba. Esia kpe ɖe eŋu wòte ŋu fo asa na kuxi sesẽ siwo ate ŋu ado mo ɖa hafi.
Edze fãa be mɔfiame nyui siwo ate ŋu akpe ɖe mía ŋu míafo asa na kuxi sesẽwo la le Biblia me. Gake le kuxi siwo li xoxo eye wole gã dom ɖe edzi ya gome ɖe? Na míakpɔ ale si Mawu fe Nya ate ŋu akpe ɖe mía ŋu míakpɔ kuxi sesẽ siawo gbɔe la ɖa.
Aɖaŋuɖoɖo nyui siwo tso Biblia me la ate ŋu akpe ɖe mía ŋu míafo asa na kuxiwo

robotstxt: allowed

filter: keep


text:
BIBLIA LE AMEWO ƑE AGBENƆNƆ TRƆM
“Wodi Be Maka Ðe Nyatefea Dzi Na Ðokuinye”
- ƑE SI ME WODZII: 1982
- DUKƆ SI ME WÒTSO: DOMINICAN REPUBLIC
- AME SI TƆGBI WÒNYE TSÃ: WODZII ÐE MORMON-HAA ME
AGBE SI MENƆ TSÃ:
Wodzim le Santo Domingo le Dominican Republic. Mí ame enee wodzi, eye nyee nye dɔmlɔea. Mía dzilawo nye agbalẽnyalawo, eye wodi be yewoahe mí le nuto si me ame ɖɔʋuwo le la me. Ƒe ene hafi woava dzim la, dzinyelawo do go Mormontɔwo fe mawunyadɔgbedelawo. Ale si ɖekakpui mawunyadɔgbedelawo do awu nyuie hebua amee la wɔ dɔ ɖe dzinyelawo dzi. Esia megbe kpuie koe wotso nya me be míafe fomea nanye fome gbãtɔ siwo age ɖe Yesu Kristo Ƒe Nuwuɣia Me Ame Kɔkɔewo Ƒe Sɔlemeha, alo Mormontɔwo Ƒe Sɔlemehaa, me la dometɔ ɖeka.
Esi menɔ tsitsim la, mekpɔa dzidzɔ ɖe Mormon-haa fe hadomewɔnawo ŋu, eye ale si wotea gbe ɖe fomegbenɔnɔ kple agbe nyui nɔnɔ dzii la dze ŋunye. Enye dada nam be menye Mormontɔ, eye meɖoe be mava zu mawunyadɔgbedela.
Esi mexɔ fe 18 la, míafe fomea ʋu yi United States kple susu be mate ŋu ade yunivɛsiti le afi ma. Anɔ abe fe ɖeka ene megbe la, danyeɖia kple srɔ̃a, siwo nye Yehowa Ðasefowo la va srã mí kpɔ le Florida. Wokpe mí be míade Ðasefowo fe takpekpe aɖe kpli yewo. Ewɔ nuku nam be esime nufolawo le Biblia xlẽm la, ame sia ame nɔ efe Biblia me kpɔm henɔ nuŋlɔɖiwo hã wɔm. Eya ta mebia be woana agbalẽ kple nuŋlɔtim, eye nye hã mewɔ nenema ke.
Esi takpekpea wu enu la, danyeɖia kple srɔ̃a gblɔ nam be esi medi be manye mawunyadɔgbedela ta la, yewodi be yewoakpe ɖe ŋunye le Biblia sɔsrɔ̃ me. Esia dze ŋunye, elabena ɣemaɣi la, nyemenya Biblia nyuie abe Mormontɔwo Ƒe Agbalẽa ene o.
ALE SI BIBLIA TRƆ NYE AGBENƆNƆ:
Ne danyeɖia kple srɔ̃a wole Biblia srɔ̃m kplim le telefon dzi la, wodea dzi fo nam enuenu be matsɔ nye dzixɔsewo anɔ sɔsɔm kple nu si Biblia fia. Wodi be maka ɖe nyatefea dzi na ɖokuinye.
Mexɔ Mormontɔwo fe nufiafia geɖe dzi se, gake nyemeka ɖe edzi tututu nenye be wowɔ ɖeka kple nu si Ŋɔŋlɔawo gblɔ o. Danyeɖia tsɔ November 8, 1995 fe yevugbe me Nyɔ!, si Yehowa Ðasefowo ta, si me wofo nu tso Mormontɔwo fe haa ŋu le la ɖo ɖem. Esi mexlẽe la, ewɔ nuku nam be nyemenya Mormontɔwo fe nufiafia geɖewo o. Eya ta meyi Mormontɔwo fe Internet Nyatakakadzraɖofea be makpɔe ɖa be nya siwo wogblɔ le Nyɔ! la me tso wo ŋu la nye nyatefe hã. Mekpɔe be wonye nyatefe, eye nu siwo ŋu meke ɖo le Mormontɔwo fe blemanudzraɖofewo le Utah la hã ɖo kpe edzi.
Tso ɣeaɖeɣi kee mexɔe se be Biblia kple Mormontɔwo Ƒe Agbalẽa me nyawo wɔ ɖeka. Gake Biblia me dzodzro nyuie na mede dzesii be vovototowo le Mormontɔwo fe nufiafiawo kple Biblia tɔ dome. Le kpɔɖeŋu me, Biblia gblɔ le Xezekiel 18:4 be luʋɔ la kuna. Ke hã, wogblɔ le Mormontɔwo Ƒe Agbalẽa me le Alma 42:9 be: “Luʋɔ la mekuna gbeɖegbeɖe o.”
Tsɔ kpe ɖe hamenufiafia siwo mewɔ ɖeka kple Ŋɔŋlɔawo o ŋu la, dulɔlɔ̃ fe gbɔgbɔ si le Mormontɔwo si la hã ɖe fu nam. Le kpɔɖeŋu me, Mormontɔwo gblɔna be Eden-bɔ la nɔ Jackson County, Missouri le United States. Eye haa fe nyagblɔɖilawo gblɔna be ne “Mawu Fiaɖufea te dziɖuɖu la, United States fe aflagaa anɔ ya fom le ŋutikɔkɔe me le ablɔɖe kple sɔsɔminasɔe fe aflagati la ŋu.”
Esia na mede ŋugble le nu si anye Mormontɔwo fe nufiafia ku ɖe mía de kple dukɔ bubuwo ŋu le nya sia gome. Esi ɖekakpui Mormontɔ aɖe si nɔ hehe xɔm be yeava zu mawunyadɔgbedela la fo ka nam le fiẽ aɖe me la, medo nya sia ɖa. Mebiae kaŋ be ne efe dukɔa le aʋa wɔm kple dukɔ bubu aɖe la, ɖe wòalɔ̃ awɔ aʋa kple Mormontɔ siwo le dukɔ ma me hã. Ewɔ nuku nam ŋutɔ be eɖo eŋu be ɛ̃! Megaku míafe hamenufiafiawo me nyuie, eye meɖo dze kple Mormon Sɔlemehaa fe kplɔlawo. Wogblɔ nam be nye biabiawo fe ŋuɖoɖowo do fome kple nya ɣaɣla siwo me ava kɔ gbe ɖeka ne kekelia me va kɔ ɖe edzi.
Wofe ŋuɖoɖoa ɖe dzi le fonye, eye megbugbɔ lé ŋku ɖe nye taɖodzinuwo kple susu si tae medi be mava nye Mormontɔwo fe mawunyadɔgbedela ɖo la ŋu. Mede dzesii be didi si le menye be makpe ɖe ame bubuwo ŋu la ta koe medi be mava zu mawunyadɔgbedela ɖo. Azɔ hã, bubu si le mawunyadɔgbedelawo ŋu la hã le eme tae dɔ ma wɔwɔ dzrom ɖo. Gake le nyatefe me la, nyemenya nu boo aɖeke tso Mawu ŋu o. Togbɔ be medzro Biblia me kpɔ zi geɖe va yi hã la, nyemede asixɔxɔ eŋu ŋutɔŋutɔ o. Nyemenya naneke tso Mawu fe tameɖoɖo na anyigba alo amefomea ŋu o.
VIÐE SIWO MEKPƆ:
Esi Yehowa Ðasefowo srɔ̃ Biblia kplim la, meva nya Mawu fe ŋkɔ, nu si dzɔna ɖe mía dzi ne míeku, akpa si Yesu wɔna be Mawu fe tameɖoɖo nava eme, tsɔ kpe ɖe nu bubuwo ŋu. Edzɔ dzi nam be meva nya agbalẽ nyui sia me nyawo nyuie mlɔeba, eye menɔa nyatefe siwo srɔ̃m menɔ la ŋu nya gblɔm na amewo. Togbɔ be menyae tso ɣeaɖeɣi ke be Mawu li hã la, fifia ya mate ŋu afo nu kplii abe xɔ̃nye kplikplikpli ene le gbedodoɖa me. Mexɔ nyɔnyrɔ zu Yehowa Ðasefo le July 12, 2004 dzi hefo ɖokuinye ɖe Kristotɔwo fe ɣeyiɣiawo katã fe subɔsubɔdɔa me le ɣleti ade megbe.
Mewɔ dɔ le Yehowa Ðasefowo fe dɔwɔfegã si le Brooklyn le New York fe atɔ̃. Edzɔ dzi nam ŋutɔ be mekpe asi ɖe Biblia kple Biblia srɔ̃gbalẽwo tata ŋu be wòɖe vi na ame miliɔn geɖe le xexea me godoo, eye megakpɔtɔ le kpekpem ɖe amewo ŋu be woasrɔ̃ nu tso Mawu ŋu.


text:
AGBEMEŊUTINYA
Mɔnukpɔkpɔ Su Asinye Mewɔ Dɔ Kple Nutefewɔlawo
LE ƑE 1930-awo me la, tɔnye, James Sinclair kple nɔnye, Jessie Sinclair—ʋu yi Bronx, si nye du aɖe si le New York City la me. Wodo go Willie Sneddon, si hã tso Scotland abe woawo ke ene. Miniti ʋɛ aɖewo le wofe gododo megbe la, wo ame etɔ̃awo nɔ dze ɖom tso wofe fomewo ŋu. Ƒe ʋɛ aɖewo le dzeɖoɖo sia megbee wodzim.
Nɔnye gblɔ na Willie be ɣeyiɣi kpui aɖe do ŋgɔ na Aʋa Gãa la, ye tɔ kple ye fo nyrɔ heno tsi ku esime wofe tɔdziʋua yi ɖalɔ fugɔmebɔmb le Dziehe Ƒua dzi. Willie ɖo eŋu be, “Tɔwò le hell!” Nya sia dze nɔnye kpo. Yehowa Ðasefoe Willie nye. Aleae nɔnye se nu tso Biblia me nyatefea ŋu zi gbãtɔ.
Nya si Willie gblɔ la ve nɔnye, elabe enyae be ame nyui aɖee ye tɔ nye. Gake Willie gblɔ kpee be, “Ðe wò dzi adze eme ne megblɔ na wò be Yesu hã yi hell esi wòkua?” Nɔnye ɖo ŋku sɔleme si wòdena fe nufiafia aɖe si gblɔ be Yesu yi hell eye wofɔe ɖe tsitre le ŋkeke etɔ̃agbe la dzi. Eya ta ebu eŋu be, ‘ne hell nye afi si wowɔa funyafunya ame vɔ̃ɖiwo le la, ke nu ka tae Yesu yi afi ma ɖo?’ Esiae na nɔnye va tsɔ ɖe le nyatefea me. Ete kpekpeawo dede le Bronx Hamea me eye wòxɔ nyɔnyrɔ le fe 1940 me.
Le ɣemaɣia, womedea dzi fo na dzila Kristotɔwo be woasrɔ̃ Biblia kple wo viwo ale o. Esime menye ɖevi la, tɔnye kpɔa gbɔnye le afe me esime danye yia kpekpeawo kple gbeadzi le kwasiɖanuwuwuwo. Ƒe ʋɛ aɖewo megbe la, nye kple tɔnye míewɔa ɖeka kple nɔnye dea kpekpeawo. Nɔnye doa vevie gbefãɖeɖe nya nyuia eye esrɔ̃a Biblia kple ɖetsɔlemetɔ geɖe. Ɣeaɖeɣi gɔ̃ hãa, efoa efe nusrɔ̃vi aɖewo nu fu hesrɔ̃a Biblia kpli wo ɖekae le esi wotsɔ wo nɔewo gbɔ ta. Nye kplii míeyia gbeadzi le nye mɔkeɣiwo. To ema dzi la, mesrɔ̃ nu geɖe tso Biblia me eye mesrɔ̃ ale si maɖe eme na ame bubuwo hã.
Ete ɖe dzinye be magblɔ be esime menye ɖevi sue la, nyemekpɔ dzidzɔ ɖe nyatefea ŋu ale o. Ðeko menɔ eme ko. Gake, esi mexɔ fe 12 la, mezu Fiaɖufegbefãɖela eye medea gbeadzi edziedzi tso ɣemaɣi. Esime mexɔ fe 16 la, metsɔ nye agbe ɖe adzɔgbe na Yehowa hexɔ nyɔnyrɔ le July 24, 1954 dzi, le takpekpe aɖe si wowɔ le Toronto, Canada la me.
SUBƆSUBƆ LE BETEL
Nɔviŋutsu siwo nɔ míafe hamea me la dometɔ aɖewo nye Betel-fomea me tɔwo alo wowɔ dɔ le afi ma kpɔ. Wokpɔ ŋusẽ nyui ɖe dzinye. Wofe nufofo fe ŋutete kple ale si woɖea Biblia me nyatefea me la doa dzidzɔ nam. Togbɔ be nye sukunufialawo di be made yunivɛsiti hãa, nye taɖodzinue nye be maɖawɔ dɔ le Betel. Eya ta, mede asi Betel dɔbiagbalẽa te hetsɔe na le takpekpe ma si wowɔ le Toronto, la me. Megade asi bubu te ake hetsɔe na le takpekpe aɖe si wowɔ le fe 1955 me, le Yankee Stadium, New York City. Ema megbe kpuie esime mexɔ fe 17 la, wokpem be mava subɔ le Brooklyn Betel le September 19, 1955 dzi. Esi meyi Betel la, wobia tso asinye le ŋkeke evea gbe be mawɔ dɔ le Agbalẽblafea, si le 117 Adams Street. Etefe medidi o, meva nɔ dɔm wɔm le mɔ̃ si foa agbalẽ si tam wole fe axa 32 babla vovovowo nu fu ɖekae be mɔ̃ bubu natɔ wo woazu agbalẽ babla ɖeka la ŋu.
Esi mewɔ dɔ ɣleti ɖeka le Agbalẽblafea vɔ la, woɖom ɖe Magazinewo Dzikpɔfea, le esi menya ale si wotsɔa mɔ̃ foa nyawo ɖe agbalẽ dzi ta. Ɣemaɣia, nɔviŋutsuwo kple nɔvinyɔnuwo foa ame yeye siwo dɔ míafe Gbetakpɔxɔ kple Nyɔ! la fe adrɛswo ɖe stɛnsil alo ga gbadzɛwo dzi. Le ɣleti ʋɛ aɖewo megbea, meva wɔ dɔ le Agbalẽwo Ðoɖoɖa Dɔwɔfe. Klaus Jensen, si nye Agbalẽwo Ðoɖoɖa Dɔwɔfea dzikpɔla ɣemaɣi la biam nenye be malɔ̃ faa awɔ dɔ kple nɔviŋutsu ʋukula, si dea míafe agbalẽwo agbatsɔʋu me yina ɖe melidzefea be woaɖo wo ɖe mía nɔviwo le xexea me godoo hã. Eye ehiã be míatsɔ magazine siwo wode kotokuwo me ayi posudɔwɔfea be woaɖo wo ɖe hame siwo le Amerika katã hã. Nɔviŋutsu Jensen gblɔ be dɔ sesẽ wɔwɔ ade nye lãmesẽ dzi. Ɣemaɣi la, nye kpekpeme nɔ abe kilogram 57 pɛ ko ene eye menɔ tsralɛ ŋutɔ. Dɔ sia wɔwɔ na nye lãme va sẽ ɖe edzi. Mekpɔe be nɔviŋutsu Jensen nya nu si nyo nam vavã!
Magazinewo Dzikpɔfea wɔa dɔ le hamewo fe nudɔdɔwo hã ŋu. Esia na meva srɔ̃ nu tso gbe vovovo siwo me wotaa míafe magazinewo ɖo le Brooklyn heɖona ɖe xexea fe akpa vovovowo la ŋu. Nyemese nu tso gbe mawo dometɔ geɖe ŋu kpɔ o gake mekpɔ dzidzɔ be woɖoa míafe magazine akpeakpewo ɖe keke didife ʋĩi. Nyemenya ɣemaɣi be mɔnukpɔkpɔ ava su asinye mazɔ mɔ ayi tefe mawo dometɔ geɖe le fe aɖewo megbe o.
Le fe 1961 me la, wobia tso asinye be mawɔ dɔ le Gadzikpɔfe si nɔ Grant Suiter fe dzikpɔkpɔ te. Ƒe ʋɛ aɖewo megbe la, Nathan Knorr, si nɔ xexea me katã fe dɔa dzi kpɔm ɣemaɣi la yɔm meyi egbɔ le efe ɔfis. Egblɔ nam be nɔviŋutsu siwo yele dɔ wɔm kple la dometɔ ɖeka ade Fiaɖufe Subɔsubɔ Sukua ɣleti ɖeka, eye emegbe woaɖoe ɖe Subɔsubɔ Dɔdzikpɔfea. Eya ta, wona meva xɔ ɖe etefe be mawɔ dɔ kple Don Adams. Don sia kee nye nɔviŋutsu si metsɔ nye Betel dɔbiagbalẽa na le fe 1955 fe takpekpea me. Nɔviŋutsu siwo nɔ dɔ wɔm kplii la fe ŋkɔwoe nye Robert Wallen kple Charles Molohan. Mí ame enea míewɔ dɔ ɖekae fe 50 kple edzivɔ. Dzidzɔ gãe wònye nam be mewɔ dɔ kple nɔviŋutsu nutefewɔla siawo!—Ps. 133:1.
Tso fe 1970 me la, wode dɔ asi nam be mazɔ mɔ ayi aɖasrã Gbetakpɔxɔ Habɔbɔa fe alɔdzedɔwɔfewo kpɔ kwasiɖa ʋɛ aɖewo fe sia fe alo fe eve sia fe eve. Esiae míeyɔna ɣemaɣi be alɔdzewo sasrãkpɔ. Dɔ sia bia be míaɖasrã Betel-fomewo kple dutanyanyuigblɔla siwo le xexea me godoo la kpɔ, ade dzi fo na wo, ahato alɔdzedɔwɔfea fe nuŋlɔɖigbalẽwo me. Dzidzɔ ka gbegbee nye esi wònye nam be medo go ame siwo de Gilead Sukua fe klass gbãtɔwo eye wole subɔsubɔm nutefewɔwɔtɔe le duta! Enye dzidzɔ nam be le dɔ sia wɔwɔ mea, mɔnukpɔkpɔ su asinye meyi ɖasrã nɔviwo kpɔ le dukɔ siwo wu 90 me.
MEKPƆ ZƆHƐ NUTEƑEWƆLA AÐE
Woma Brooklyn Betel-fomea me tɔwo katã ɖe hame siwo le New York City nutoa me la me. Woɖom ɖe hame si le Bronx me. Hame gbãtɔ si woɖo le afi ma va dzi ɖe edzi eye woma. Wova yɔ hame gbãtɔ ma be Upper Bronx Hamea, eye afi mae medea kpekpe le.
Le fe 1960-awo domedome la, Latvian fome aɖe si va xɔ nyatefea le Bronx fe anyiehe la ʋu va hamea fe anyigbamama me. Wo vinyɔnu tsitsitɔ si ŋkɔe nye Livija zu gbesiagbe mɔɖela esi wòwu sekɛndrisuku (alo lycée) nu teti. Ɣleti ʋɛ aɖewo megbe la, eʋu yi afi si Fiaɖufegbefãɖela geɖe hiã le, le Massachusetts. Menɔa agbalẽ ŋlɔm ɖee tso nu siwo le edzi yim le hamea me ŋu, eye eya hã ŋlɔa ale si wòle dzidzedze kpɔm le efe subɔsubɔdɔa me le Boston nutoa me la ɖona ɖem.
Ƒe ʋɛ aɖewo megbe la, woɖo Livija mɔɖela vevii. Edi be yeawɔ geɖe le Yehowa subɔsubɔ me, eya ta ede asi agbalẽ te be yeava subɔ le Betel, eye wokpee va Betel le fe 1971 me. Ewɔ abe Yehowa le nya aɖe gblɔm nam ene! Le October 27, 1973 dzia, míeɖe mía nɔewo eye enye mɔnukpɔkpɔ na mí be Nɔviŋutsu Knorr ye fo míafe srɔ̃ɖenufoa. Lododowo 18:22 gblɔ be: “Ame si kpɔ srɔ̃nyɔnu nyui la, efe asi su nu nyui dzi, eye amenuveve wònye tso Yehowa gbɔ nɛ.” Mɔnukpɔkpɔ su nye kple Livija si míesubɔ ɖekae le Betel fe 40. Eye míegakpɔtɔ le asi kpem ɖe hame aɖe ŋu le Bronx nuto ma ke me.
MEWƆ DƆ ASI-LE-ASI-ME KPLE KRISTO NƆVIWO
Dɔwɔwɔ kple Nɔviŋutsu Knorr do dzidzɔ nam ale gbegbe. Enye ame aɖe si wɔa dɔ veviedodotɔe ɖe nyatefea ta eye wòdea asixɔxɔ gã dutanyanyuigblɔla siwo le xexea me godoo la ŋu. Wo dometɔ geɖe nye Ðasefo gbãtɔ siwo nɔ dukɔ siwo me woɖo wo ɖo la me. Ewɔ nublanui nam ŋutɔ be le fe 1976 me la, Nɔviŋutsu Knorr kpe fu le kansa si me. Gbe ɖeka, esi wònɔ dɔléba dzia, ebia tso asinye be mava xlẽ agbalẽ aɖe si ŋu wonɔ asi trɔm le hena tata la na ye. Ebia tso asinye be mayɔ Frederick Franz be eya hã nava se nuxexlẽa. Emegbe meva nyae be esi wònye be Nɔviŋutsu Franz metea ŋu kpɔa nu tututu o taa, Nɔviŋutsu Knorr ye zãa ɣeyiɣi geɖe tsɔ nɔ agbalẽawo xlẽm nɛ.
Nɔviŋutsu Knorr ku le fe 1977 me, gake ame siwo nyae helɔ̃e la kpɔ akɔfafa, elabe ewu efe anyigbadzisubɔsubɔdɔa nu nutefewɔwɔtɔe. (Nyaɖ. 2:10) Esia megbee Nɔviŋutsu Franz va xɔ ŋgɔ le míafe dɔa me.
Ɣemaɣi la, nyee nye Milton Henschel si wɔ dɔ kple Nɔviŋutsu Knorr fe gbogbo aɖewo la fe agbalẽŋlɔla. Nɔviŋutsu Henschel gblɔ nam be nye dɔdeasi koŋ le Betel fifia anye be manɔ kpekpem ɖe Nɔviŋutsu Franz ŋu le nu sia nu si wòahiã me. Enuenu la, mexlẽa agbalẽ siwo ŋu wole asi trɔm le la nɛ hafi wotanɛ. Nɔviŋutsu Franz fe susu léa nu ale gbegbe eye etea ŋu nɔa ŋudzɔ bliboe ne mele nu xlẽm nɛ. Dzidzɔ ka gbegbee nye esi wònye nam be mekpe ɖe eŋu le mɔ sia nu va se ɖe esime wòwu efe anyigbadzisubɔsubɔdɔa nu le December fe 1992 me!
Ƒe 61 siwo mesubɔ le Betel la va yi kabakaba ŋutɔ. Dzinyelawo wɔ nutefe na Yehowa va se ɖe wofe kugbe, eye mele mɔ kpɔm vevie na ɣeyiɣi si me mawɔ atuu na wo le xexe yeyea me. (Yoh. 5:28, 29) Naneke mele xexe sia me si nyo wu mɔnukpɔkpɔ siwo su asinye mewɔ dɔ kple ŋutsu kple nyɔnu nutefewɔlawo tsɔ kpe asi ɖe Mawu fe amewo ŋu le xexea me godoo la o. Nye kple Livija míate ŋu agblɔ kakaɖedzitɔe be le míafe ɣeyiɣiawo katã fe subɔsubɔdɔa wɔwɔ me la, ‘dzidzɔ si tsoa Yehowa gbɔe nye míafe mɔ́ sesẽ.’—Neh. 8:10.
Ame aɖeke mele Yehowa fe habɔbɔa me si ne meli o la dɔa atsi akpo dzi o, elabe Fiaɖufegbefãɖeɖedɔa ayi edzi godoo. Enye dzidzɔ gã aɖe nam be mɔnukpɔkpɔ su asinye mewɔ dɔ kple nutefewɔla siwo dzi woate ŋu aka ɖo la fe geɖe. Amesiamina siwo mewɔ dɔ kpli la dometɔ akpa gãtɔ megale anyigba dzi o. Gake medea asixɔxɔ mɔnukpɔkpɔ si su asinye be meva nya nutefewɔla siawo le Yehowa subɔsubɔ me la ŋu.


text:
TA 122
Yesu Ƒe Gbedodoɖa Mamlɛtɔ Le Dzifoxɔa Dzi
NU SI ADO TSO EME NE AMEWO VA NYA MAWU KPLE VIA
ÐEKAWƆWƆ SI LE YEHOWA, YESU KPLE NUSRƆ̃LAWO DOME
Lɔlɔ̃ si le Yesu si na efe apostoloawo la ʋãe wòle wo dzram ɖo ɖe efe dzodzo si tu afe la ŋu. Azɔ ewu mo dzi do gbe ɖa na Fofoa ale: “Do viwò la ɖe dzi, ne viwò la hã nado wò ɖe dzi, abe ale si ko nèna ŋusẽe ɖe ŋutilãwo katã dzi ene ale be wòana agbe mavɔ ame siwo katã nètsɔ nɛ.”—Yohanes 17:1, 2.
Ale si ŋutikɔkɔe tsɔtsɔ na Mawu le vevie na Yesu la dze fãa le efe gbedodoɖaa me. Aleke gbegbe agbe mavɔ fe mɔkpɔkpɔ si ŋu Yesu fo nu tsoe la faa akɔ na amee nye esi! Esi wona ŋusẽ Yesu “ɖe ŋutilãwo katã dzi” ta la, ate ŋu ana tafea naɖe vi na amefomea katã. Gake ame aɖewo koe woayra. Nu ka tae wònye ame aɖewo ko? Elabena ame siwo awɔ nu si ŋu Yesu gafo nu tsoe la koe wòana tafea naɖe vi na. Egblɔ be: “Esiae nye agbe mavɔ la bena woanya wò, Mawu vavã ɖeka la, kple Yesu Kristo si nèdɔ ɖa la.”—Yohanes 17:3.
Ele be ame nanya Fofo la kple Vi la nyuie, eye kadodo kplikplikpli nanɔ eya kpli wo dome. Ele be wofe susu le nuwo ŋu nanɔ eya hã si. Gakpe ɖe eŋu la, ele be wòaɖe wofe nɔnɔme nyoameŋuawo afia le nuwɔwɔ kple ame bubuwo me. Eye ele be wòanyae be ŋutikɔkɔe si woatsɔ ana Mawu la le vevie wu amegbetɔwo fe agbe mavɔ kpɔkpɔ. Yesu gahe susu yi nya ma dzi esi wògblɔ be:
“Medo wò ɖe dzi le anyigba dzi, esi mewu dɔ si nètsɔ nam be mawɔ la nu. Eya ta Fofo, tsɔ ŋutikɔkɔe si nɔ asinye le gbɔwò hafi xexea va dzɔ la dom ɖe dzi le ɖokuiwò gbɔ.” (Yohanes 17:4, 5) Ɛ̃, Yesu le biabiam be Mawu natsɔ ŋutikɔkɔe si nɔ ye si le dzifo la ana ye to tsitretsitsi dzi.
Gake Yesu meŋlɔ nu nyui si do tso efe subɔsubɔdɔa me la be o. Edo gbe ɖa be: “Meɖe wò ŋkɔ la fia ame siwo nèɖe tso xexea me nam. Tɔwòe wonye, eye nètsɔ wo nam, eye wolé wò nya la me ɖe asi.” (Yohanes 17:6) Menye ɖeko Yesu yɔ Mawu fe ŋkɔ, Yehowa, le efe subɔsubɔdɔa me o. Ke ekpe ɖe efe apostoloawo ŋu wova nya nu si ŋkɔa le tsitre ɖi na hã, si nye Mawu fe nɔnɔmewo kple ale si wòwɔa nu ɖe amegbetɔwo ŋu.
Apostoloawo va nya Yehowa, akpa si Via wɔna kple nu siwo ŋu Yesu fia nu tsoe. Yesu gblɔ ɖokuibɔbɔtɔe be: “Megblɔ nya siwo nède asi nam la na wo, eye woxɔ wo, eye wova nyae vavã be tewòfenɔlae menye va, eye woxɔe se be wòe dɔm ɖa.”—Yohanes 17:8.
Azɔ Yesu fo nu tso ale si eyomedzelawo ɖe vovo tso ame siwo le xexea me gbɔ ŋu ale: “Mele kuku ɖem ɖe wo ta, menye ɖe xexea ta o, ke boŋ ɖe ame siwo nètsɔ nam la ta, elabena tɔwòe wonye . . . Fofo kɔkɔe, kpɔ wo ta le wò ŋutɔ wò ŋkɔ si nènam la ta, ne woawɔ ɖeka abe ale si míawo hã míele ɖeka ene . . . mekpɔ wo ta, eye wo dometɔ aɖeke metsrɔ̃ o, negbe tsɔtsrɔ̃vi la ko,” si nye Yuda Iskariot, ame si dzo yi be yeaɖade Yesu asi.—Yohanes 17:9-12.
Yesu yi efe gbedodoɖaa dzi be: “Xexea lé fu wo . . . Nyemele biabiam be nàɖe wo ɖa le xexea me o, ke boŋ be nàkpɔ wo ta le vɔ̃ɖitɔ la ta. Womenye xexea fe akpa aɖeke o, abe ale si ko nyemenye xexea fe akpa aɖeke o ene.” (Yohanes 17:14-16) Apostoloawo kple nusrɔ̃la bubuawo le xexea, si nye amefome si dzi ɖum Satana le la me, gake mele be woasrɔ̃ xexea kple efe nu gbegblẽ wɔwɔwo o. Aleke woawɔ esiae?
Ele be woanɔ kɔkɔe, si fia be woatsɔ wo ɖokuiwo ake hena Mawu subɔsubɔ. Wowɔa esia ne wonɔa agbe ɖe nyatefenya siwo le Hebri Ŋɔŋlɔawo me kple esiwo ŋu Yesu fia nu tsoe la nu. Yesu do gbe ɖa be: “Kɔ wo ŋu to nyatefe la me; wò nya la nye nyatefe.” (Yohanes 17:17) Emegbe gbɔgbɔ kɔkɔea aʋã apostoloawo dometɔ aɖewo hã be woaŋlɔ agbalẽ siwo ava nye “nyatefe” si dzi woate ŋu ato akɔ amewo ŋu la fe akpa aɖe.
Ame bubuwo hã ava xɔ “nyatefe la.” Eya ta le Yesu fe gbedodoɖaa me la, mebia “na ame siawo [ame siwo le egbɔ la] ɖeɖe ko o, ke [ebia] na ame siwo ava xɔ [edzi] ase to wofe nya me la hã.” Nu kae Yesu bia ɖe wo katã nu? Egblɔ be: “Ne wo katã woawɔ ɖeka, abe ale si wò, Fofo la, nèwɔ ɖeka kplim, eye nye hã mewɔ ɖeka kpli wò la ene, ale be woawo hã woawɔ ɖeka le mía me.” (Yohanes 17:20, 21) Yesu kple Fofoa menye ame ɖeka ŋutɔŋutɔ o. Wowɔ ɖeka le gɔmesesea nu be wofe susu wɔ ɖeka le nuwo katã me. Yesu do gbe ɖa be ɖekawɔwɔ sia nanɔ ye yomedzelawo hã dome.
Ɣeyiɣi kpui aɖe do ŋgɔ na esia la, Yesu gblɔ na Petro kple etɔwo be yeyina tefe aɖe dzra ge ɖo na wo, si nye dzifo. (Yohanes 14:2, 3) Azɔ Yesu he susu yi nya ma dzi le gbedodoɖaa me be: “Fofo, medi be ame siwo nètsɔ nam la nanɔ gbɔnye le afi si mele la, bena woakpɔ nye ŋutikɔkɔe si nètsɔ nam, elabena èlɔ̃m do ŋgɔ na xexea fe gɔmeɖoanyiɣi.” (Yohanes 17:24) Efe nya mawo le kpe ɖom edzi be tso gbe aɖe gbe ke—hafi Adam kple Xawa nate vidzidzi la—Mawu lɔ̃ efe Tenuvi la, si va zu Yesu Kristo.
Le Yesu fe gbedodoɖaa ta fofo me la, egate gbe ɖe Fofoa fe ŋkɔ kple ale si Mawu lɔ̃ apostoloawo kple ame bubu siwo ava xɔ ‘nyatefea’ la dzi ale: “Mena wonya wò ŋkɔ la, eye magana woanyae, ale be lɔlɔ̃ si nètsɔ lɔ̃m la nanɔ wo me, eye mawɔ ɖeka kpli wo.”—Yohanes 17:26.


text:
NU NYUI SIWO LE MÍAƑE NUDZRAÐOƑE
Sinima Si Tu Amewo Ƒe Xɔse Ðo La Xɔ Ƒe 100
“Esia ya, eɖi Nɔviŋutsu Russell wu ale si wòle ne èkpɔe ŋkume-kple-ŋkume!”
—Ame aɖe si kpɔ “Xexemewɔwɔ fe Fotoɖeɖefia” la le fe 1914 me.
ƑE SIA mee “Xexemewɔwɔ fe Fotoɖeɖefia” fe gbãtɔ la xɔ fe 100. Enye sinima si ŋu wotrɔ asi le be wòana amewo naxɔe ase be Mawu fe Nyae Biblia nye. Le ɣeyiɣi siwo amedzɔtsolãme, ɖeklemiɖeɖe kple ɖikeke gblẽ ame geɖe fe xɔse dome me la, “Fotoɖeɖefia” la do Yehowa ɖe dzi be eyae nye Wɔla la.
Nɔviŋutsu Charles T. Russell, si nɔ ŋgɔ xɔm na Biblia Nusrɔ̃viwo, nɔ mɔ nyuitɔ si dzi woato akaka Biblia me nyatefea kabakaba la dim kutrikukutɔe. Biblia Nusrɔ̃viawo nɔa agbalẽwo zãm tsɔ nɔa gbefã ɖem fe blaetɔ̃ kple edzivɔwoe nye ema. Azɔ wofe susu trɔ ɖe mɔnu yeye aɖe ŋu
WOTO SINIMA DZI KAKA NYA NYUIA
Le fe 1890-awo me la, woto sinima siwo ŋu gbeɖiɖi mekpe ɖo o la wɔwɔ vɛ. Le keke fe 1903 me ke la, woɖe sinima aɖe si ku ɖe mawunya ŋu le New York City gbedoxɔ me. Eya ta woto sinima vɛ etefe medidi kura hafi Nɔviŋutsu Russell dze “Fotoɖeɖefia” wɔwɔ gɔme le fe 1912 me o. Ede dzesii be woate ŋu ato mɔnu sia dzi akaka Biblia me nyatefea geɖe wu agbalẽwo zazã ɖeɖe ko.
“Fotoɖeɖefia” la xɔa gafofo enyi, eye woɖenɛ le akpa ene me. Biblia me nufo kpui 96 siwo nufola aɖe si wonya nyuie eye amewo dzea si efe gbe bɔbɔe ɣemaɣi xlẽ wolé ɖe mɔ̃ dzi la kpe ɖe ɖeɖefiaa ŋu. Wofo ha siwo wotsɔ hafonu vovovowo fo la hã ɖe edzi. Mɔ̃ŋutinunyalawo nɔa nufo kple ha siwo wolé ɖe agba dzi fom wòsɔna ɖe foto siwo le amadedewo me kple Biblia me ŋutinyawo fe filmawo dzi pɛpɛpɛ.
“Sinima la dze egɔme tso ɣletiviwo wɔwɔ dzi va se ɖe Kristo fe Ƒe Akpe Ðeka Dziɖuɖua fe tafofo le ŋutikɔkɔe me dzi.”—F. Stuart Barnes, si xɔ fe 14 le fe 1914 me
Wofle foto kple film siwo wotsɔ wɔ sinimaa la dometɔ geɖe tso fotodɔwɔfewo gbɔ. Míafe nutala bibi siwo le Philadelphia, New York, Paris kple London ta fotoawo ɖe ahuhɔ̃ewo kple filmwo dzi ɖekaɖeka. Wota nu siwo wotsɔ wɔ sinima la dometɔ geɖe le Betel Nutafe hã. Eye zi geɖe la, woawoe gbugbɔ taa esiwo gbã. Azɔ hã, wona Betel fomea me tɔwo wɔ Abraham, Isak, kple mawudɔla si xe mɔ na Abraham be metsɔ via sa vɔe o la fe wɔfewo eye woɖe foto wo le tefe aɖe si te ɖe Yonkers, New York, ŋu.
Nɔviŋutsu Russell fe zɔhɛ aɖe gblɔ na nyadzɔdzɔgblɔlawo be, nyakakamɔnu sia “ana ame akpe geɖewo natsɔ ɖe le Ŋɔŋlɔawo me wu nu sia nu si wowɔ [kpɔ] hena mawusubɔsubɔ dodo ɖe ŋgɔ.” Ðe hakplɔlawo kpɔ ŋudzedze ɖe agbagba si nɔviwo dze be woato mɔnu sia dzi akpe ɖe ameha siwo gbɔgbɔmedɔ le wuwum la ŋua? Kura o. Kristodukɔa fe hakplɔlawo fo nu tsi tre ɖe “Fotoɖeɖefia” la ŋu, eye wo dometɔ aɖewo to ayemɔwo dzi xe mɔ na amewo be woagakpɔe o, alo wowɔ esia gaglãa gɔ̃ hã. Le tefe aɖe la, nunɔlawo fe habɔbɔ aɖe na wotsi akaɖi le nutoa me.
Togbɔ be wowɔ esiawo katã hã la, nukpɔlawo yɔa sinimaɖefewo tititi be yewoakpɔ “Fotoɖeɖefia” la femaxee. Le Amerika la, woɖea “Fotoɖeɖefia” la le dugã 80 sɔŋ me gbe sia gbe. Ewɔa nuku na nukpɔla geɖewo be yewole amewo fe nufowo sem le sinima la me! Woto foto siwo woɖe kabakaba tsiã ɖe enu dzi na amewo kpɔ ale si koklozi fona, tso esime koklovia tɔ adɔ azia va se ɖe esime wòdo go, eye wokpɔ ale si sefofo kena vivivi hã. Ðeɖefia siwo ku ɖe dzɔdzɔmeŋutinunya ŋu la gana amewo kpɔ ale si Yehowa fe nunya gogloe la geɖe wu. Abe ale si míegblɔe le gɔmedzedzea ene la, esi nukpɔla aɖe kpɔ Nɔviŋutsu Russell le sinimaa me wòle “Fotoɖeɖefia” la fe ŋgɔdonyawo gblɔm la, egblɔ be “esia ya, eɖi Nɔviŋutsu Russell wu ale si wòle ne èkpɔe ŋkume-kple-ŋkume!”
ŊGƆYIYI ÐEDZESI AÐE LE BIBLIA FIAFIA ME
Agbalẽŋlɔla kple sinima ŋutinyaŋlɔla Tim Dirks ɖɔ “Fotoɖeɖefia” la be enye “sinima vevi gbãtɔ si me wozã nufo (si wolé ɖe mɔ̃ dzi), film siwo me nuwo ʋãna le, kple foto siwo le amedede me la siaa le.” Sinima siwo amewo wɔ do ŋgɔ na “Fotoɖeɖefia” la zã mɔnu siawo dometɔ aɖewo, gake ɖeke mezã wo katã le sinima ɖeka, vevietɔ esi ku ɖe Biblia me nyawo ŋu, me o. Eye ɖeke fe nukpɔlawo mede “Fotoɖeɖefia” la tɔ nu o. Ame abe miliɔn asieke ene ye kpɔe le Dziehe Amerika, Europa, Australia kple New Zealand le ewɔwɔ fe fe gbãtɔ ko me!
January 11, 1914, dzie woɖe “Fotoɖeɖefia” la amewo kpɔ zi gbãtɔ le New York City. Ɣleti adre megbe la, afɔku gã si wova yɔ emegbe be Xexemeʋa I dzɔ. Ke hã, ame gbogbowo foa fu le xexea fe akpa vovovowo hekpɔa “Fotoɖeɖefia” la, eye yayra siwo Fiaɖufea ahe vɛ kpuie siwo woɖe fia nyuie le eme la kpɔkpɔ fa akɔ na wo ale gbegbe. Le nu siwo katã woto vɛ le fe 1914 me dome la, “Fotoɖeɖefia” la nye sinima ɖedzesi aɖe vavã.


text:
Wona Nu Dodzidzɔname Aɖe Japantɔwo
LE KPEKPE tɔxɛ aɖe si wowɔ le Nagoya, Japan, le April 28, 2013 dzi me la, Anthony Morris si nye Dɔdzikpɔha la me tɔ ɖe gbefã dodzidzɔname aɖe: woɖe agbalẽ yeye aɖe ɖe go le Japangbe me, si fe tanyae nye, Biblia La—Nya Nyui La Abe Ale Si Mateo Ŋlɔe Ene. Ame siwo wu 210,000 ye de kpekpe sia; wo dometɔ aɖewo nɔ afi si wonɔ nufoawo fom le, eye wotsiã ka na ame bubuwo hã wonɔ efe video kpɔm. Esi vavalawo se gbefãɖeɖea la, dzi dzɔ wo ŋutɔ eye wosi akpe ɣeyiɣi didi aɖe.
Xexe Yeye Gɔmeɖeɖe la mee woɖe Mateo fe Nyanyuigbalẽ sia tsoe hegbugbɔe ta. Gake axa 128-gbalẽ sia le etɔxɛ. Nɔviŋutsu Morris ɖe eme be wotrɔ asi le eŋu be wòakpe ɖe Japangbe dolawo ŋu. Nu kae na agbalẽ sia le etɔxɛ? Nu ka tae wòhiã be woatae? Aleke amewo xɔe?
NU KAE NA AGBALẼ SIA LE ETƆXƐ?
Ale si wotrɔ asi le Mateo fe Nyanyuigbalẽ sia ŋu la do dzidzɔ na ame geɖe. Wotea ŋu ŋlɔa Japantɔwo fe nuŋɔŋlɔwo tso dzi va anyi alo ŋlɔnɛ tso miame yia ɖusime. Le agbalẽ geɖe siwo wotana me la, woŋlɔnɛ tso miame yia ɖusime abe ale si wòle le míafe agbalẽwo hã gome ene. Gake nuŋɔŋlɔ siwo le agbalẽ yeye sia me la, tso dzi va anyi, abe ale si Japantɔwo fe nyadzɔdzɔgbalẽ geɖe kple agbalẽ aɖewo nɔna ene. Nuŋɔŋlɔ fe atsyã sia nya xlẽna na Japantɔwo wu. Azɔ hã, woɖe nuŋɔŋlɔ siwo nɔa axa la tame va de memamawo dome wonye tanya suewo be wòana nuxlẽlaa nakpɔ nyati veviawo adze sii bɔbɔe.
Japan nɔviwo dze Nyanyuigbalẽa xexlẽ gɔme enumake. Nɔvinyɔnu aɖe si xɔ fe 80 kple edzivɔ gblɔ be: “Mexlẽ Mateo fe agbalẽa zi geɖe kpɔ, gake nuŋɔŋlɔ siwo tso dzi va anyi kple tanya sueawo kpe ɖe ŋunye mese Todzimawunya la gɔme nyuie wu.” Nɔvinyɔnuvi aɖe hã gblɔ be: “Menɔ anyi ɖe Mateo fe Nyanyuigbalẽa ŋu hexlẽe tso gɔmedzedze va se ɖe nuwuwu zi ɖeka. Nuŋɔŋlɔ siwo tso miame yi ɖusime ye mam, gake esi woŋlɔ tso dzi va anyi ye doa dzidzɔ na Japantɔ geɖe.”
WOTRƆ ASI LE EŊU NA JAPANTƆWO KOŊ
Nu ka tae Biblia-gbalẽ ɖeka sia sɔ na Japantɔwo? Togbɔ be Japantɔ geɖe menya nu boo tso Biblia ŋu o hã la, wolɔ̃na be yewoaxlẽe. Mɔnukpɔkpɔa su wo dometɔ geɖe siwo mekpɔ Biblia kpɔ o la si be woawo ŋutɔ naxɔe axlẽe.
Nu ka tae wònye Mateo fe agbalẽae wotia? Ne woyɔ “Biblia” le Japantɔ geɖe gbɔ la, Yesu Kristo ye vaa susu me na wo. Wotia Mateo fe agbalẽa, elabena Yesu fe dzidzi kple dzidzimegbalẽ, efe Todzimawunya xɔŋkɔ la kpakple efe nyagblɔɖi ɖedzesi si ku ɖe ŋkeke mamlɛawo ŋu la le eme. Nyati siawo doa dzidzɔ na Japantɔ geɖe.
Gbefãɖela siwo le Japan tsɔ dzonɔameme le agbalẽ sia nam tso afe me yi afe me kple le tɔtrɔyiwo wɔwɔ me. Nɔvinyɔnu aɖe ŋlɔ bena: “Fifia mɔnukpɔkpɔ geɖe wu su asinye be matsɔ Mawu fe Nya la ana ame geɖe le míafe anyigbamama me. Gbe si gbe míewɔ kpekpe tɔxɛa la, gbe ma gbe ke fe ŋdɔ mee mena Mateo fe agbalẽa ɖeka!”
ALEKE AMEWO XƆE?
Nya kawoe gbefãɖela geɖewo gblɔna hafi naa agbalẽa? Japantɔ geɖe nya nyawo abe “agbo bii la,” ‘atsɔ dzonu xɔasiwo afu gbe ɖe hawo ŋkume’ kple “migatsi dzimaɖi gbeɖe le etsɔ si gbɔna la ŋu o” ene nyuie. (Mateo 6:34; 7:6, 13) Ewɔa nuku na wo ne wova nya be Yesu Kristo ye gblɔ nya siawo. Ne wokpɔ nya siawo le Mateo fe agbalẽa me la, wo dometɔ geɖe gblɔna be: “Enye nye didi vevie be maxlẽ Biblia zi ɖeka ya teti.”
Ne gbefãɖelawo trɔ yi ame siwo xɔ Mateo fe Nyanyuigbalẽa gbɔ la, afemenɔlaawo gblɔna zi geɖe be yewoxlẽ efe akpa aɖe alo xlẽ agbalẽ bliboa enumake. Ŋutsu aɖe si xɔ fe 60 kple edzivɔ la gblɔ na gbefãɖela aɖe be: “Mexlẽe zi gbɔ zi geɖe eye efa akɔ nam ale gbegbe. Meɖe kuku, miva fia nu geɖem tso Biblia ŋu.”
Wonaa Mateo fe Nyanyuigbalẽa le dutofoɖaseɖiɖidɔa hã me. Esi Ðasefo aɖe nɔ gbefã ɖem la, ena efe e-mail adrɛs ɖetugbui aɖe si xɔ agbalẽa. Le gafofo ɖeka megbe la, ɖetugbuia ŋlɔ nu ɖo ɖe nɔvinyɔnua be yedze agbalẽa xexlẽ gɔme eye yedi be yeaganya nu geɖe akpee. Kwasiɖa ɖeka megbe la, wodze Biblia sɔsrɔ̃ gɔme kple ɖetugbui sia eye etefe medidi o edze kpekpeawo dede gɔme.
Wota Mateo fe Nyanyuigbalẽ siwo wu 1,600,000 heɖoe ɖe hame siwo le Japan. Ɣleti sia ɣleti la, Ðasefowo naa agbalẽa ɖekaɖeka akpe geɖewo amewo. Agbalẽa fe ŋgɔdonya ɖe etalawo fe seselelãme fia ale: “Míele mɔ kpɔm vevie be Biblia fe akpa sia xexlẽ ana nàgakpɔ dzidzɔ ɖe Biblia la ŋu geɖe wu.”


text:
TE ÐE MAWU ŊU
Enye “Tefeɖola Na Ame Siwo Dinɛ Vevie”
Ðe Yehowa kpɔa ŋudzedze ɖe agbagba siwo esubɔlawo dzena be yewoadze eŋu la ŋua? Ame aɖewo aɖo eŋu be ao, eye woagblɔ be Mawu metsɔa ɖeke le eme na mí o. Gake nya ma nye alakpanyagbɔgblɔ ɖe Mawu ŋu. Efe Nya, Biblia la, na míenya nyatefea. Ena míeka ɖe edzi be Yehowa kpɔa ŋudzedze ɖe agbagba siwo esubɔla nutefewɔlawo dzena be yewoasubɔe la ŋu. Bu apostolo Paulo fe nya si dze le Hebritɔwo 11:6 ŋu kpɔ.
Aleke míawɔ adze Yehowa ŋu? Paulo ŋlɔ bena: “Ne xɔse mele ame si o la, mate ŋu adze [Mawu] ŋu nyuie o.” De dzesii be Paulo megblɔ be asesẽ be woadze Mawu ŋu ne xɔse mele ame si o. Ke boŋ egblɔ be ne xɔse mele ame si o la mate ŋu adze Mawu ŋu o. Nya lae nye be, ele vevie ŋutɔ be xɔse nanɔ mía si hafi míate ŋu adze Mawu ŋu.
Xɔse ka fomevie dzea Yehowa ŋu? Ele be míafe Mawu dzi xɔse naɖe dzesi le go eve me. Gbã la, ele be ‘míaxɔe ase be eli.’ Biblia gɔmeɖeɖe bubuwo gblɔ be ele be ‘míaxɔe ase be eli vavã.’ Aleke míawɔ adze Mawu ŋu ne míeka ɖe edzi be eli o? Ke hã xɔse vavã bia nu geɖe wu ema, elabena gbɔgbɔ vɔ̃wo gɔ̃ hã xɔe se be Yehowa li. (Yakobo 2:19) Ne míexɔe se be Mawu li vavã la, ele be dɔwɔwɔ nakpe ɖe eŋu, si fia be míaɖe míafe xɔsea afia to ale si míanɔ agbe wòadze Mawu ŋu me.
Evelia, ele be ‘míaxɔe ase be’ Mawu nye “tefeɖola.” Ele be ame si si xɔse akuakua le la naka ɖe edzi bliboe be agbagba siwo dzem yele be yeanɔ agbe wòadze Mawu ŋu la manye dzodzro o. (1 Korintotɔwo 15:58) Aleke míawɔ adze Yehowa ŋu ne míeka ɖe edzi be didi kple ŋutete le esi be wòaɖo míafe xɔse tefe na mí o? (Yakobo 1:17; 1 Petro 5:7) Ne ame aɖe bu Mawu be metsɔa ɖeke ele eme na ame o, mekpɔa ŋudzedze ɖe míafe agbagbadzedzewo ŋu o, eye menyoa dɔme o la, efia be menya Mawu si ŋu Biblia fo nu tsoe la o.
Ame kawoe Yehowa ɖoa etefe na? Paulo gblɔ be: “Ame siwo dinɛ vevie.” Biblia gɔmeɖelawo fe numekugbalẽ aɖe gblɔ be Helagbe me nya si gɔme woɖe be “dinɛ vevie” la mefia be woanya Mawu ko evɔ o, ke boŋ efia be “woade ta agu” nɛ. Numekugbalẽ bubu aɖe hã gblɔ be Helagbe me nya ma si wozã la fia kutrikuku kple veviedodo. Ɛ̃, Yehowa ɖoa etefe na ame siwo fe xɔse ʋãa wo wosubɔnɛ dzonɔamemetɔe le esi wolɔ̃e kple dzi blibo ta.
Aleke míawɔ adze Yehowa ŋu ne míeka ɖe edzi be didi kple ŋutete le esi be wòaɖo míafe xɔse tefe na mí o?
Aleke Yehowa ɖoa etefe na esubɔla wɔnutefewo? Edo ŋugbe be yeatsɔ etsɔme nyui aɖe aɖo etefe na wo, si nye be woanɔ agbe tegbee le Paradiso me le anyigba dzi. Esia ɖe efe lɔlɔ̃ gã kple efe dɔmenyonyo fia. (Nyaɖeɖefia 21:3, 4) Fifia gɔ̃ hã la, yayra geɖe sua ame siwo dia Yehowa vevie la si. Efe gbɔgbɔ kɔkɔea kpakple nunya si le efe Nya, Biblia, me la kpena ɖe wo ŋu wonɔa agbe si me dzidzɔ kple dzidzeme le.
Vavãe, Yehowa nye Mawu si kpɔa ŋudzedze ɖe agbagba siwo esubɔla wɔnutefewo dzena be yewoasubɔe la ŋu eye wòdea asixɔxɔ wo ŋu. Ðe esia nyanya meʋã wò be nàte ɖe Mawu ŋu geɖe wu oa? Ne nenemae la, ɖe manyo be nàsrɔ̃ ale si nàtu xɔse si fomevi dzea Yehowa ŋu la ɖo eye nànɔ agbe ɖe enu be wòaɖo etefe na wò oa?
Biblia fe akpa si míade dzi fo na wò be nàxlẽ le November me


text:
KRISTOTƆWO ƑE AGBENƆNƆ
Ame Kawoe Le Yehowa Ƒe Lɔlɔ̃nu Wɔm Egbea?—Ale Si Míazãe
Wotrɔ asi le agbalẽ gbadza si nye Ame Kawoe Le Yehowa Ƒe Lɔlɔ̃nu Wɔm Egbea? ŋu be míadzro eme kple Biblia nusrɔ̃via le nusɔsrɔ̃a fe gɔmedzedze loo alo le nua sɔsrɔ̃ vɔ megbe. * Nusɔsrɔ̃ 1 va ɖo 4 lia akpe ɖe nusrɔ̃via ŋu wòanya ame siwo Ðasefowo nye, nusɔsrɔ̃ 5 va ɖo 14 akpe ɖe eŋu wòanya míafe dɔwɔnawo, eye nusɔsrɔ̃ 15 va ɖo 28 akpe ɖe eŋu wòanya dɔ siwo wɔm habɔbɔa le. Anyo be míasrɔ̃ nua ɖe ɖoɖo si nu wòle le agbalẽa me la nu negbe ɖe wòhiã be míadzro nusɔsrɔ̃ aɖe me gbã hafi. Nusɔsrɔ̃ ɖe sia ɖe le axa ɖeka ko eya ta woate ŋu adzro eme le miniti atɔ̃ va ɖo ewo me.
He susu yi nyabiase si nye tanyaa dzi
Miate ŋu axlẽ memamawo katã zi ɖeka alo axlẽ wo vivivi
Midzro nu si miexlẽ la me. Zã nyabiase siwo le nusɔsrɔ̃a te kple nɔnɔmetatawo. Mixlẽ mawunyakpukpui siwo woyɔ dometɔ siwo asɔ hã. Te gbe ɖe ale si tanya sue siwo woŋlɔ kple nuŋlɔtsi toto la ɖo tanya gã si nye nyabiasea ŋui
Ne aɖaka si nye “Anyo Be Nàwɔ Esia” dze le nusɔsrɔ̃a me la, mixlẽe eye nàde dzi fo na nusrɔ̃via be wòawɔ aɖaŋu si woɖo la dzi
^ mm. 3 Wogbugbɔ asi trɔ le esi woda ɖe internet dzi la me nya aɖewo ŋu.


text:
Nu Kae Mawɔ Ne Dzinyelawo Gbe Wo Nɔewo?
Nu si nàte ŋu awɔ
Gblɔ wò seselelãmewo na wo. Na dziwòlawo nanya ale si wofe nyametsotsoa te ɖe dziwò alo na nètɔtɔe. Ðewohĩ woaɖe nu si le dzɔdzɔm la me na wò si awɔe be wò dzi nafa vie.
Ne dziwòlawo mete ŋu kpe ɖe ŋuwò o la, ɖewohĩ àte ŋu agblɔ wò nyawo na xɔ̃wò kpɔnutefe aɖe.—Lododowo 17:17.
Ƒo wo katã ta la, àte ŋu agblɔ wò nyawo na Fofowò si le dzifo, ame si ‘
ɖoa to gbedodoɖa.’ (Psalmo 65:3) Gblɔ wò dzimenyawo nɛ “
elabena eléa be na” wò.—1 Petro 5:7.
Nu si mele be nàwɔ o.
Mègalé dziku ɖe dɔ me o. Daniel ame si dzilawo gbe wo nɔewo esime wòxɔ fe adre la gblɔ be: “
Dzinyelawo nye ɖokuitɔdilawo. Womebu mía ŋu alo nu si wofe nyametsotsoa ate ŋu agblẽ le mía ŋu la ŋu o.”
Nu kae wòagblẽ le Daniel ŋu ne egbe be yemadzudzɔ dzikudodo ahaɖe asi le nyaa ŋu o?—Kpekpeɖeŋu: Xlẽ Lododowo 29:22.
Nu ka tae wòade Daniel dzi wu ne etsɔ edzilawo fe nuwɔna wɔ ami si ɖe ŋutii?—Kpekpeɖeŋu: Xlẽ Efesotɔwo 4:31, 32.
Ƒo asa na nuwɔna siwo agblẽ nu le ŋuwò. Denny gblɔ be: “
Nu te ɖe dzinye eye melé blanui esi dzinyelawo gbe wo nɔewo. Medo go kuxi geɖe le suku eye mege le dodokpɔ dzi fe ma me. Le ema megbe la ... Mezu agbodzalu le míafe sukuxɔa me eye medaa kɔ kple sukuviawo.”
Viɖe kae nèsusu be Denny kpɔ tso eme esi wòzu agbodzalu hedaa kɔ kple amewo?
Aleke nuxlɔ̃ame si le Galatiatɔwo 6:7 akpe ɖe ame siwo le abe Denny ene la ŋu be woafo asa na nuwɔna siwo agblẽ nu le wo ŋu?
Exɔa ɣeyiɣi hafi míeŋlɔa nu siwo do vevesese na mí la be. Ke hã, ne nuwo va le ɖɔɖɔm ɖo vivivi la, agbea agava nɔ na wò abe ale si ko wònɔ tsã ene.


text:
NYATI SI LE AKPAA DZI | ALE SI NÀWƆ BIBLIA XEXLẼ NAÐE VI GEÐE NA WÒ
Aleke Mawɔ Adze Egɔme?
Nu kawoe akpe ɖe ŋuwò be nàdze Biblia xexlẽ gɔme wòanɔ bɔbɔe eye wòavivi nuwò? Na míalé ŋku ɖe mɔ atɔ̃ aɖewo siwo kpe ɖe ame geɖe ŋu la ŋu.
Di tefe si sɔ. Dze agbagba nàdi tefe si ɖoɖoezizi le. Tsɔ susu ɖo nu si xlẽm nèle la ŋu, mègana naneke nanɔ wò susu hem o. Xlẽe le afi si nàte ŋu akpɔ nu nyuie le eye meganɔ tefe si dzoxɔxɔ le o ale be nua xexlẽ naɖe vi na wò.
Tsɔ susu nyui xlẽe. Esi wònye be mía Fofo si le dzifo gbɔe Biblia tso ta la, exexlẽ aɖe vi na wò wu ne èle abe ɖevi si di be yeasrɔ̃ nu tso ye dzilawo gbɔ ene. Ne susu manyomanyo aɖe le asiwò ɖe Biblia ŋu xoxo la, ke dze agbagba naɖe wo le susu me ale be Mawu nate ŋu afia nu wò.—Psalmo 25:4.
Do gbe ɖa hafi nàxlẽ Biblia. Mawu fe susuwoe le Biblia me eya ta mewɔ nuku o be eyae wòle be wòakpe ɖe mía ŋu míase emenyawo gɔme. Mawu do ŋugbe be: ‘yeana gbɔgbɔ kɔkɔe ame siwo bianɛ la.’ (Luka 11:13) Gbɔgbɔ kɔkɔea ate ŋu akpe ɖe ŋuwò nàse ale si Mawu bua nuwo ŋui la gɔme. Ne ɣeyiɣiawo va le yiyim la, aʋu wò susu be nàse “Mawu fe nu goglowo ke hã me.”—1 Korintotɔwo 2:10.
Dze agbagba nàse nu si xlẽm nèle la gɔme. Mèganɔ du dzi le exexlẽ me o. De ŋugble le nu si xlẽm nèle la ŋu vevie. Bia nya siawo ɖokuiwò: ‘Nɔnɔme kawoe le ame si fe ŋutinya xlẽm mele la si? Aleke mate ŋu awɔ nu sia ŋu dɔ le nye agbe me?’
Ðo taɖodzinu aɖewo koŋ. Be Biblia xexlẽ naɖe vi na wò la, dze agbagba nàsrɔ̃ nane si akpe ɖe ŋuwò. Àte ŋu aɖo taɖodzinu siawo: ‘Medi be masrɔ̃ nu geɖe tso Mawu ŋu.’ ‘Medi be mazu ame ɖɔʋu, srɔ̃ŋutsu alo srɔ̃nyɔnu nyui.’ Emegbe xlẽ Biblia fe akpa siwo akpe ɖe ŋuwò be nàɖo wò taɖodzinuawo gbɔ. *
Mɔ atɔ̃ siawo akpe ɖe ŋuwò nàdze egɔme. Gake nu kae nàwɔ be Biblia xexlẽ navivi nuwò geɖe wu? Nyati si kplɔ esia ɖo afia nu siwo nàwɔ la wò.
^ mm. 8 Ne mènya Biblia fe akpa si tututu nàxlẽ o la, adzɔ dzi na Yehowa Ðasefowo be yewoakpe ɖe ŋuwò.


text:
MA KOLOSESE 2
1Nto lobie sɔ mitsue kumɛgɔ loɔkpɛ̃ teteree i mi gu mma mpia i Laodikea gu matsɔra ma ɔɖuɖu loinya me manya kɔra iti. 2Nto loɣɛ nnɛgbe si maana katetere fiɛ maabara mawɛ̃ gu ma malaa i kuɖɔɛ ame. Inyaare ne, si ma ara karɔ̃ inɔ aayi fiɛ maatsue Ɣaa ira wɛrɛa nɛ nɖe Kristo. Karana siare gbaã kaɖe ngbe. 3Kristo ame i Ɣaa ɔsu karana siare ɔɖuɖu ga nɖe inɔgba gu iwola ngbe ɔkɔla. 4Nto loɣere mi sɔ midaatã kuwɛ̃ si ɔsu ɔnyamɛrɛ̃ ɔkpadzɛ̃gu mi atɔ̃me ɔsɔsɔla mi. 5Atoa sɔ lona i mi kɔrɛ i siturina ame ne, lopia i mi kɔrɛ i siwarã ame, fiɛ so ɔɣɔ me sɔ loto lonya kumɛgɔ i mi kanya ɖe kawɛ̃, fiɛ miɣɛ teteree i mi Kristo kafɔkaɖe ame.
Ɔturi Ngbã Ɔɖuɖu Pia I Mawɛ̃ Ibaragu Kristo Ame.
6Gɔ miɔfɔ Kristo Yesu lɛ mi Sate ne, mibaragu wũ mawɛ̃ i mi kasɛ ame. 7Mire siɖu i ɔ̃ ame si mitsue mi ngbã misia i ɔ̃ iso. Mi kafɔkaɖe ana si kamɔ lɛ kumɛgɔ mate mi si miyi ku siba ipɛ.
8Minyɔ so kukaakɔ sɔ kuwɛ̃ iibakpesera mi masande iki i kayiiso inɔgba gu kasɔla siefe ga matsue masia i maturi akisi iso, ɣee siwarã dzɛ nto siɖe kayiiso iso ame. Maitsue ara wagbe masia i Kristo iso. 9Alasɔ Ɣaa nsɛgbai gu ɔ̃ kumiamia ɔɖuɖu pia i Kristo ame ku ɔwi gɔ ɔsi ngbã i sosina ame. 10Gɔ mibara mawɛ̃ ku ɔ̃ gɔ nɖe iti ɔtã siwarã ame sile gu mma nto maɖe iso ɔso ne, mi wũ mi ngbã ɔɔyi.
11I Kristo ame ne mise lɛ mma matu sirɛrɛ̃, fiɛ iiɖe kɔrɔ̃ masu matu, ɣɛɛ mi akpi wa manukutu maɖi mi iso nɖe sirɛrɛ̃ dzɛ matu mi i Kristo ame. 12Gɔ mifɔ Ɣaa itupie ne, mabiara mi ku Kristo, ne ɔso ne, ɔtara mi gu wũ ana alasɔ mifɔ Ɣaa gɔ lotara wũ ɔbɔrɛgu i makpise ame ɔle miɖe.
13Ɔwi gɔ lofe ame ne, mikpi i siwarã ame, alasɔ miɖe makpibaradze fiɛ miɖe mma loiɖe ma Yudase, ana ne, miiwe Ɣaa mmara. Ɣɛɛ Ɣaa ɔɔtara mi ɔbɔ ngbã ame iki i Kristo iso fiɛ ɔ̃ɔsu bo akpi ɖuɖu ɔtsɛ bo. 14Ɣaa ɔnukutu ira biara nɛ matsɛrɛ fiɛ ita iɣɛ i bo iso atã bo ipɔ i mmara kanya pelepele gɔ ɔpɛ wã ɔmatãra i kudziri iso. 15I kudziri iso mmɔ ne, Kristo ɔfɔ siwarã lalaa gu mma nto maɖe iso i siwarã ame ɔle iso fiɛ ɔpia ma kunuarɛ i ɔgbami. Ɔsu isoɣɔ gu ɔpe itu ɔkɔ ma lɛ mma mamɔɛ̃ i kakpã ame.
16Ne ɔso midaasitã kuwɛ̃ si ɔtã mi mmara i nnɛ miaɖe, ɣee mianɛ, ayi sekelea, ɣee Ɔgbaworeti Ɣɛtɛ Iyi iɖe, ɣee Iwarãyi iso. 17Nwagbe ɔɖuɖu ne, ara wa loaba i katɔ̃ ɔkala kere aɖe, Kristo mɔmɔ nɖe ngɔ loba. 18Midaatã kuwɛ̃ si ɔsɔsɔla mi sɔ miabɔ so karɔ̃ i mila ame, ɣee misɔrɛ Ɣaa makpabo. Mmamɔ igbã sɛ makɔlɛ so kato maɣɛ sɔ inya sɔ maanya ara i siwarã ame, ɣɛɛ mila miɖe, alasɔ maturi adzuni kere aɖe mmɔ. Si mikã mmamɔ igbã atsue ne, mi kɔrɔ̃ iibapɛgu nnɛ mito minyɔ ɔri. 19Mmagbe iisimatã i Kristo gɔ nɖe iti iso. Ɣɛɛ ne, iti iso i akui gu sitɔbɛ ɔɖuɖu sɛ mana aɖera wa loamɔdza ma mabɔrɛgu lɛ kumɛgɔ i Ɣaa sɛ ɔbie.
Ngbã Ɣɛtɛ Isɛ I Kristo Ame.
20Gɔ miɔkpigu Kristo ɔso ne, misiina i kayiiso siwarã ɔle kayirinɔ. Ne ɔso midaatã matã mi akisi lɛ mikpese mipia i kayiiso ɔle kayirinɔ. 21Be ɔso makpese mato maɣere mi sɔ daabara nnɛgbe, daati nnɛgbe anyɔ, ɣee daapɛgu nnɛgbe? 22Akisi wagbe ɔɖuɖu pia i ara wa karabara bosɛ bobara aro iso. Maturi akisi gu ara ite kere iɖe. 23I sosina ame ne, ite lɛ si ɔturi ɔbɔ so karɔ̃ ɔte ɔ̃ sosina ɔtile, ɔmɔɛ̃ maturi akisi ɔto teteree ne, inɔgba siare pia i ne ame. Ɣɛɛ ara wagbe ibara iisɛ ibuai ɔturi ɔbɔrɛ i ara nyanyarĩa wa nsɛ akpɛ̃ wũ ɔkã ame.


text: Na henɔ la; ɖe Seminit* fe gbeɖiɖi nu. David fe ha.12 Oo Yehowa, xɔ nam, elabena nutefewɔla aɖeke megali o;Anukwaretɔwo bu le amegbetɔviwo dome.2 Wodaa alakpa na wo nɔewo;Wotsɔa wofe nu blea ame,* eye alakpadzi* mee wofe nyawo tsona.+3 Yehowa aɖe numevivitɔwo katã ɖa,Kple aɖe siwo gblɔa nya gã nya gãwo,+4 Ame siwo gblɔna be: “Míafe aɖe ana míaɖu dzi.Míetsɔa míafe nu gblɔa nya si dze mía ŋu;Ame kae aɖu afetɔ ɖe mía dzi?”+5 Yehowa be: “Esi wole nublanuitɔwo tem ɖe to,Eye ame dahewo le hũ ɖem ta la,+Matso azɔ.Maxɔ na wo tso ame siwo doa vlo wo* la si me.”6 Yehowa fe nyawo dza;+Wole abe klosalo si wolólo le kpo* me, si ŋu wodza zi gbɔ zi adre la ene.7 Oo Yehowa, wòe adzɔ wo ŋu;+Wòe akpɔ wo dometɔ ɖe sia ɖe ta tso dzidzime sia si me tegbee.8 Ame vɔ̃ɖiwo le tsatsam faa le afi sia afiLe esi amegbetɔviwo doa nu ɖigbɔ wɔwɔ ɖe ŋgɔ ta.+


text:
Ènyaa?
Nu ka tae wòsɔ be Yesu yɔ ame siwo dzraa lãwo le Yerusalem gbedoxɔa me be “adzodalawo”?
MATEO fe Nyanyuigbalẽa gblɔ be: “Yesu ge ɖe gbedoxɔa me, eye wònya nudzrala kple nuflela siwo le gbedoxɔa me la katã do goe, eye wòmu gaɖɔlilawo fe kplɔ̃wo kple ahɔnɛdzralawo fe zikpuiwo fu anyi. Eye wògblɔ na wo be: ‘Woŋlɔe ɖi be, “Woayɔ nye afe la be gbedoɖafe,” ke miawo mietsɔe wɔ adzodalawo fe doe.’”—Mat. 21:12, 13.
Yudatɔwo fe blemanuŋlɔɖiwo ɖee fia be gbedoxɔ me nudzralawo doa asi gã ɖe nu siwo dzram wonɔ ŋu tsɔ baa nuflelawo. Le kpɔɖeŋu me, wogblɔ le Yudatɔwo fe agbalẽ si nye Mishnah (Keritot 1:7) me be, ɣeaɖeɣi le fe alafa gbãtɔ Kristotɔwo Ŋɔli la, ahɔnɛ eve siwo woatsɔ asa vɔe la fe home de dzi va ɖo sika denar ɖeka. Ga ma sɔ kple dɔwɔfetu si apaɖila axɔ ɖe ŋkeke 25 fe dɔ ta. Ahɔnɛ alo akpakpa nye lã si nu se ɖe mɔ ɖo be ame dahewo natsɔ asa vɔe; ke hã, xe siawo gɔ̃ hã fe asi va de dzi bobobo ale gbegbe be ame dahewo megatea ŋu flea wo o. (3 Mose 1:14; 5:7; 12:6-8) Esia do dziku na Rabbi Simeon ben Gamaliel vevie, eye wòna wodzudzɔ vɔsa siwo se bia tso Yudatɔwo si la dometɔ aɖewo, si wɔe be ahɔnɛ eve fe home ɖiɖi enumake ale gbegbe be woate ŋu atsɔ gafofo etɔ̃ fe dɔwɔfetu afle wo.
Edze kɔtɛ be Yesu tɔ dzɔ be wòyɔ gbedoxɔa me nudzralawo be “adzodalawo” le wofe ametafatafa kple ŋukeklẽ ta.


text:
NYATI SI LE AKPAA DZI | GBEGBƆGBLƆ VOVOVOWO MEXE MƆ NA MÍ O
Kuxi Aɖe Si Nɔ Anyi Tso Blema Ke La Dzi Ðuɖu
GBE vovovo siwo wodona le xexea me, siwo ade 7,000 fifia ate ŋu awɔe be mɔzɔzɔ, asitsatsa, sukudede kple dziɖuɖudɔwo wɔwɔ nasesẽ. Enɔ alea tso blema ke. Le kpɔɖeŋu me, anɔ fe 2,500 aɖewoe nye esi va yi le Persia Fia Ahasweros (ɖewohĩ Xerxes I) fe dziɖuɣi la, Persiatɔwo ɖo se aɖewo siwo fia de la ɖe fiaɖufe bliboa katã me “tso India va se ɖe Etiopia, siwo le nuto alafa ɖeka blaeve vɔ adreawo me, eye woɖoe ɖe nuto sia nuto le efe nuŋɔŋlɔ nu ɖe dukɔ sia dukɔ le efe gbegbɔgblɔ me.” *
Egbea la, habɔbɔ geɖewo alo dziɖuɖuwo gɔ̃ hã mate kpɔ be yewoawɔ dɔ sesẽ sia o. Ke hã habɔbɔ aɖe li si te ŋu le dɔ sia wɔm. Yehowa Ðasefowo ɖea magazinewo, nya siwo wolé ɖe mɔ dzi kple videowo kpakple agbalẽ geɖe siwo dome Biblia hã le gɔme ɖe gbegbɔgblɔ siwo wu 750 me. Tokunɔgbe 80 hã le gbegbɔgblɔ siawo dome. Ðasefowo taa Ŋkunɔwo Ƒe Agbalẽ vovovowo hã.
Tsɔ kpe ɖe eŋu la, menye viɖe tae Yehowa Ðasefowo le dɔ sia wɔm ɖo o. Le nyatefe me la, lɔlɔ̃nu faa dɔwɔlawoe wofe gbegɔmeɖelawo kple dɔwɔla bubuwo nye. Nu ka tae wole agbagba sia gbegbe dzem be yewoaɖe agbalẽwo gɔme ɖe gbegbɔgblɔ geɖe me, eye alekee wowɔa dɔ siae?


text:
NYATI SI LE AKPAA DZI | NU KAE NYE NUNANA NYUITƆ KEKEAKE?
Nu Kae Nye Nunana Nyuitɔ Kekeake
“Nunana nyuiwo katã kple nunana blibowo katã tso dzifo, tso kekeliwo Fofo la gbɔ.” (Yakobo 1:17) Mawunyakpukpui sia le nu fom tso mía Fofo, Yehowa Mawu, si le dzifo la fe dɔmenyonyo ŋu. Ke hã, le nunana gbogbo siwo Mawu na amegbetɔwo dome la, wo dometɔ aɖe fo ɖe sia ɖe ta. Eyae nye ka? Edze le Yesu fe nya si ame geɖe nya si dze le Yohanes 3:16. Afi ma gblɔ be: “Elabena Mawu lɔ̃ xexea ale gbegbe be wòtsɔ efe Tenuvi la na, be ame sia ame si xɔa edzi sena la nagatsrɔ̃ o, ke boŋ wòakpɔ agbe mavɔ.”
Mawu fe Tenuvi si wòtsɔ na lae nye nunana gãtɔ kekeake si wona mía dometɔ ɖe sia ɖe kpɔ, ale be míato edzi avo tso nu vɔ̃, tsitsi kple ku fe kluvi siwo míenye la me. (Psalmo 51:5; Yohanes 8:34) Aleke kee míeɖadze agbagbae o, mía dometɔ aɖeke mate ŋu awɔ naneke ado le kluvi fe nɔnɔme sia me o. Gake le lɔlɔ̃ gã si le Mawu si ta la, ena nu si awɔe be míavo tso kluvinyenye sia me. Esi Yehowa Mawu tsɔ efe Tenuvi si nye Yesu Kristo na wònye tafe ta la, ena mɔnukpɔkpɔ amegbetɔwo be woate ŋu ava nɔ agbe tegbee. Gake nu ka tututue nye tafea? Nu ka tae wòva hiã? Eye mɔ ka nue wòaɖe vi na mí le?
Tafe nye fe si woxe ɖe nane si bu la ta, alo fe si woxe be woana ablɔɖe ame aɖe tso kluvinyenye me. Biblia gblɔ be esi wowɔ mía dzila gbãtɔ Adam kple Xawa la, nu vɔ̃ menɔ wo ŋu o, eye mɔkpɔkpɔ nɔ wo kple vi siwo woava dzi la si be woanɔ agbe tegbee le paradiso me le anyigba dzi. (1 Mose 1:26-28) Nublanuitɔe la, esi wogbe toɖoɖo Mawu ta la, wozu nu vɔ̃ mewo eye mɔkpɔkpɔ sia bu ɖe wo. Nu kae va do tso eme? Biblia ɖo eŋu be: “To ame ɖeka dzi nu vɔ̃ va xexea me, eye to nu vɔ̃ me ku la va, ale ku la kaka ɖe amewo katã dome, esi wo katã wɔ nu vɔ̃ ŋuti.” (Romatɔwo 5:12) Agbe deblibo domee wòle be Adam fe dzidzimeviwo nanyi hafi, gake nu vɔ̃ kple emetsonu si nye ku fe dome boŋue viawo nyi.
Ele be tafe si woaxe ɖe nane ta la nasɔ kple nu si bu la pɛpɛpɛ. Esi Adam ɖoe koŋ gbe toɖoɖo Mawu la, ewɔ nu vɔ̃, eye nu si do tso emee nye be Adam magate ŋu anɔ agbe tegbee o. Le Biblia fe nya nu la, esia na Adam fe dzidzimeviwo va zu nu vɔ̃ kple ku fe kluviwo. Eya ta eva hiã be woatsɔ ame deblibo Yesu fe agbe asa vɔe be wòanɔ bɔbɔe be woaɖe amegbetɔwo tso nɔnɔme sia me. (Romatɔwo 5:19; Efesotɔwo 1:7) Esi lɔlɔ̃ ʋã Mawu wòxe tafe sia ta la, eʋu mɔ na amegbetɔwo be woate ŋu ava nɔ agbe tegbee le paradiso me le anyigba dzi, nu siae Adam kple Xawa bu.—Nyaɖeɖefia 21:3-5.
Le nu si tafea te ŋu wɔ ta la, ɖikeke mele eme o be Mawu fe nunana sia si na be míate ŋu ava nɔ agbe mavɔ la, ye nye nunana gãtɔ kekeake. Abe ale si míedzro eme le nyati si do ŋgɔ me ene la, nanewoe nana nunana aɖe nɔa etɔxɛ. Eya ta mina míade ŋugble le ale si tafea ɖo nu mawo gbɔ le mɔ ɖedzesiwo nu la ŋu, eye esia awɔe be míakpɔ ŋudzedze ɖe ale si tafea nye ‘nunana bliboe’ la ŋu wu.
Ekpɔa míafe didiwo gbɔ. Didi sesẽ aɖe le amegbetɔwo me be yewoanɔ agbe ɖaa. (Nyagblɔla 3:11) Togbɔ be míawo ŋutɔwo míate ŋu ana didi sia nava eme o hã la, tafea na wòle bɔbɔe be wòate ŋu ava eme. Biblia gblɔ be: “Elabena nu vɔ̃ fe fetue nye ku, ke Mawu fe nunanae nye agbe mavɔ to Kristo Yesu mía Afetɔ la dzi.”—Romatɔwo 6:23.
Ekpɔa míafe hiahiãwo gbɔ. Amegbetɔwo mate ŋu axe tafea o. Biblia gblɔ be: “Fexexe ɖe wofe agbe ta xɔ asi ale gbegbe be, womate ŋui akpɔ gbeɖe o.” (Psalmo 49:8) Eya ta míehiã Mawu fe kpekpeɖeŋu be míavo tso nu vɔ̃ kple ku si me. Gake Mawu to “tafe si Kristo Yesu xe la dzi na ablɔɖe” mí, eye esia nye nu si tututu míehiã.—Romatɔwo 3:23, 24.
Eva ɖe ɣeyiɣi dzi. Biblia gblɔ na mí be: “Esime míeganye nu vɔ̃ wɔlawo la, Kristo ku ɖe mía ta.” (Romatɔwo 5:8) Esi wònye wona tafea “esime míeganye nu vɔ̃ wɔlawo” ta la, tafea ɖe ale si gbegbe Mawu lɔ̃ míi la fia. Eye ena míele mɔ kpɔm na nu nyui geɖewo togbɔ be ele be míado dzi akpe nu vɔ̃ me tsonuwo fe fu hã.
Nunana si ŋu ɖokuitɔdidi fe susu aɖeke mekpe ɖo o. Biblia gblɔ nu si ʋã Mawu wòtsɔ Via na abe tafe ene be: “Esia me woɖe Mawu fe lɔlɔ̃ ɖe go fia le le mía me, be Mawu dɔ efe Tenuvi la ɖo ɖe xexea me, be míakpɔ agbe to eya amea dzi. Esia me lɔlɔ̃ la le, menye be míawo míelɔ̃ Mawu o, ke boŋ be eya lɔ̃ mí, eye wòdɔ Via be wòanye avulévɔsa ɖe míafe nu vɔ̃wo ta.”—1 Yohanes 4:9, 10.
Nu kae nàwɔ atsɔ aɖee afia be yekpɔ ŋudzedze ɖe nunana gãtɔ kekeake sia ŋu? Ðo ŋku edzi be Yesu fe nya siwo le Yohanes 3:16 gblɔ be ame siwo “xɔa edzi sena” la akpɔ ɖeɖe. Le Biblia fe nya nu la, xɔse nye “dziɖoɖo ɖe nu si wole mɔ kpɔm na la ŋu kakaɖedzitɔe.” (Hebritɔwo 11:1) Hafi kakaɖedzi sia nasu mía si la, ele be míadze si Mawu nyuie wu. Le esia ta, míele dzi dem fo na wò be nàdi ɣeyiɣi asrɔ̃ nu tso Yehowa Mawu, Ame si na ‘nunana blibo’ sia mí la ŋu, eye anyo hã be nàsrɔ̃ nu si nàwɔ be agbe mavɔ nɔnɔ si Yesu fe tafevɔsa ʋu ɖi na mí la nasu asiwò.
Àte ŋu asrɔ̃ nu tso nu si Biblia gblɔ tso nya siawo ŋu la ŋu le Internet dzi le www.jw.org/ee. Adzɔ dzi na Yehowa Ðasefowo be yewoakpe ɖe ŋuwò. Míeka ɖe edzi be ne èyi edzi le nu srɔ̃m tso nunana gãtɔ kekeake sia kple vi si wòaɖe na wò ŋu la, aʋã wò nàgblɔ be: “Meda akpe na Mawu to Yesu Kristo, mía Afetɔ la dzi!”—Romatɔwo 7:25.


text:
FEBRUARY (DZODZE) 5, 2015
FRANCE
France Ƒe Ʋɔnudrɔ̃fe Kɔkɔtɔ Tsi Ŋkutɔtɔ Ame Nu
Le míafe gododoa megbe la, dzi dzɔm eye menɔ ha dzim na ɖokuinye. Miafe afi sia vava tu ame ɖo, eye Biblia-sɔsrɔ̃ na taɖodzinu va le nye agbe ŋu.
Ðeko medi be mada akpe na mi ɖe ɖoɖo siwo katã miewɔ le senyawo, fiahanyawo kple mawusubɔsubɔnyawo gome be yewoava nɔ mía kpɔm ɖa anɔ mawunya gblɔm na mí la ta.
Ðoɖo sia nye nye gbedodoɖawo fe ŋuɖoɖo.
Nya siawoe gamenɔla siwo le France la dometɔ aɖewo gblɔ tsɔ ɖe ale si wokpɔ ŋudzedze ɖe ale si Yehowa Ðasefowo fe subɔlawo va gblɔ mawunya tsɔ de dzi fo na wo la ŋu ta.
Le October (Kele) 16, 2013 dzi la, France fe Fiahawo Ƒe Ʋɔnudrɔ̃fe kɔkɔtɔ ɖe nyametsotso aɖe ɖe go si tsi ale si wotɔ ŋku Yehowa Ðasefo siwo le France la nu. Le Ʋɔnudrɔ̃fea fe nyametsotsoa me la, egblɔ be Yehowa Ðasefowo kpɔ mɔ le se nu ayi aɖakpɔ gamenɔlawo ɖa le gakpɔwo me ahagblɔ mawunya atsɔ ade dzi fo na wo. *
Wogbe Mawunyagblɔlawo Ƒe Dzedzegbalẽ Nana Mawunyagblɔla Ðasefowo
Ƒe geɖe do ŋgɔ la, gaxɔdzikpɔlawo ɖea mɔ na mawunyagblɔla Ðasefowo be woayi aɖakpɔ gamenɔlawo ɖa le gaxɔwo me, agblɔ mawunya atsɔ afia mɔ ahaɖo aɖaŋu na wo togbɔ be womenaa mawunyagblɔlawo fe dzedzegbalẽ wo o hã. Gake le fe 1995 me la, nɔnɔmea te tɔtrɔ esi wofe Sewɔfea Ƒe Dɔwɔha ɖe nyatakaka manyatalenu aɖe ɖe go si me woyɔ subɔsubɔ aɖewo fe ŋkɔ le be wonye kɔmama vɔ̃ɖiwo, eye woyɔ Yehowa Ðasefowo hã de subɔsubɔha siawo dome. Ðasefoawo yɔyɔ kpe ɖe subɔsubɔha vɔ̃ɖiwo ŋu fo ɖi wofe ŋkɔ, gake vɔ̃ɖitɔe wu la, ena amewo va ɖe ŋku tɔ wo. Ŋkutɔtɔ ame sia fe ɖe dze le gaxɔdzikpɔlawo fe nuwɔna me.
Togbɔ be se mefoe ɖe gaxɔdzikpɔlawo nu be woawɔ ɖe Sewɔfea fe nyatakaka si wòɖe ɖe go le fe 1995 me dzi o hã la, gaxɔdzikpɔla aɖewo nɔ te ɖe nyametsotso ma dzi gbe be Ðasefoawo fe mawunyagblɔlawo mekpɔ mɔ ayi gaxɔwo me aɖagblɔ mawunya na gamenɔlawo atsɔ atu wo ɖo o. Woɖea mɔ na mawunyagblɔla Ðasefowo abe ale si woɖea mɔ na dukɔmevi dzro ɖe sia ɖe ene ko, ke menye abe mawunyagblɔla ene ale be woate ŋu agblɔ mawunya na gamenɔlawo o. Womeɖea mɔ be woatsɔ Biblia alo subɔsubɔgbalẽ aɖeke ɖe asi o. Ele be woaɖo dze kple gaxɔmenɔla ɖe sia ɖe le gaglãgbe le amewo dome, eye esia wɔnɛ be nɔnɔmeawo medea ame dzi be woagblɔ mawunya na gamenɔlawo o. Mawunyagblɔla Ðasefo aɖe gblɔ be ale si nɔnɔmeawo le le amedzroxɔfea “le ko abe ketekedzefe fe akpata me ene, eye amewo nɔa toɣli ɖem le xɔa me ko abe ketekedzefewo ene.” Gaxɔdzikpɔla aɖewo biana be woaka mawunyagblɔla siwo si dziɖuɖu fe dzedzegbalẽ mele o la ŋu nyuie hafi woadzo.
Esi Yehowa Ðasefowo hã di be woana mawunyagbɔgblɔ fe gome yewo le se nu abe ale si wona subɔsubɔha bubuwo ene la, wotsɔ nya la yi Franseawo fe gaxɔdzikpɔfe le fe 2003 me be woana mawunyagblɔlawo fe dzedzegbalẽ yewo. Gake wogbe wofe biabiawo katã keŋ. Ðasefoawo tsɔ ameŋkumekpɔkpɔ fe nuwɔna ŋu nya sia yi dziɖuɖudɔwɔfe si kɔkɔ wu esia gbɔ be woalé ŋku ɖe yewofe biabiawo ŋu na yewo, gake ɖeko woawo hã gagbe kpem. Franseawo fe Dudɔwɔfe Si Kpɔa Ʋɔnudrɔ̃nyawo Gbɔ gblɔna be susu si tae yewogbe be yewomana mawunyagbɔgblɔ fe dzedzegbalẽ Ðasefowo o lae nye be Yehowa Ðasefowo fe ŋkɔ medze le subɔsubɔha siwo ŋuti woɖe mɔ le na yewo be yewoaɖe mɔ woage ɖe gaxɔwo me la dome o. Dudɔwɔfea gagblɔ hã be ne yewona mawunyagblɔlawo fe dzedzegbalẽ Yehowa Ðasefowo la ade dzi fo na subɔsubɔha suesue bubuwo hã woava nɔnɔ biabiam be woana mawunyagblɔlawo fe dzedzegbalẽ yewo hã. Esi Yehowa Ðasefowo do afɔ na nya sia le Dudɔwɔfe Si Kpɔa Ʋɔnudrɔ̃nyawo Gbɔ ʋuu gake tɔtrɔ aɖeke meva o la, wokpɔe be nu bubu aɖeke megali yewoawɔ wu be yewoatsɔ nya la ayi ʋɔnui o.
Dziɖuɖua Gbe Be Yematsi Ŋkutɔtɔ Ame Nu O
Le fe 2006 me la, Yehowa Ðasefowo tsɔ nya la yi ʋɔnui be woate fli ɖe ale si wogbe mawunyagblɔlawo fe dzedzegbalẽ nana yewo la me, eye woaɖe gbe na Dudɔwɔfe Si Kpɔa Ʋɔnudrɔ̃nyawo Gbɔ ne wòana mawunyagblɔlawo fe dzedzegbalẽ mawunyagblɔla Ðasefowo. Dukɔa fe Ʋɔnudrɔ̃fe kple Nyagbugbɔdrɔ̃fe ɖe sia ɖe si wotsɔ nya la yi la tso nya me be dziɖuɖua da se dzi esi wògbe be yemana mawunyagblɔlawo fe dzedzegbalẽ Ðasefoawo o. Gawu la, Franseawo Ƒe Dziɖuɖudɔwɔfe Gã Si Kpɔa Ŋkutɔtɔ Ame Kple Sɔsɔminasɔe Nyawo Gbɔ bu fɔ dziɖuɖua le fe 2010 me ɖe efe nuwɔna sia ta eye wòbia tso Dudɔwɔfe Si Kpɔa Ʋɔnudrɔ̃nyawo Gbɔ si be wòatsi ŋkutɔtɔ ame fe nuwɔnawo sia nu.
Franseawo fe dziɖuɖua do toku nuxlɔ̃ame sia kple ʋɔnudrɔ̃fewo fe nyametsotso siawo katã, eye gawu la, etsɔ nyaa la yi Dukɔa Ƒe Aɖaŋudeha, si nye France-dukɔa fe Ʋɔnudrɔ̃fe kɔkɔtɔ gbɔ be wòagbugbɔ nya la adrɔ̃ na ye.
Nyametsotso Ðedzesi Aɖe Si De Yehowa Ðasefowo Dzi
Le fe 2013 me la, Yehowa Ðasefowo fe nya la va ɖo Dukɔa Ƒe Aɖaŋudeha gbɔ mlɔeba, eye wòtsɔ nya sia kpe ɖe nya siawo tɔgbi asieke bubuwo ŋu drɔ̃ ɖekae. Le October (Kele) 16, 2013 dzi la, Ʋɔnudrɔ̃fea te fli ɖe France dziɖuɖua fe biabia be woagbugbɔ nya la adrɔ̃ na ye la me. Egblɔ be ele be Gaxɔdzikpɔfea nade bubu gamenɔlawo fe gomenɔamesiwo ŋu, ele be “wòana mawunyagblɔlawo fe dzedzegbalẽ mawunyagblɔla gbogbowo ne wofe biabiagbalẽ nya ka esi ko, nu si ko ŋuti wòade se le na woe nye nu siwo ana gaxɔwo nanɔ dedie eye nuwo nayi edzi le ɖoɖo nu le wo me.” Adaŋudehaa he susu yi France Dukplɔsea kple Europa Ƒe Amegbetɔ Ƒe Gomenɔamesiwo Ƒe Ðoɖowɔha fe sewo dzi gblɔ be “se kpɔ gaxɔmenɔlawo fe susuɖegblɔ, dzitsinya kple mawusubɔsubɔ fe ablɔɖe ta, eye gamenɔlawo kpɔ mɔ akpɔ gome le subɔsubɔwɔna si woawo ŋutɔ wodi la me.” Nyametsotso sia wɔe be, va se ɖe fifia la, wona mawunyagblɔlawo fe dzedzegbalẽ Ðasefo 105 le France kple efe dutaduwo me. Esia wɔe be Yehowa Ðasefowo tea ŋu yina ɖakpɔa gamenɔla siwo le dukɔ sia me la hegblɔa mawunya tsɔ tua wo ɖo.
Le January (Dzove) 2014 me la, Franseawo fe Gaxɔdzikpɔfe ɖo Yehowa Ðasefo si ŋkɔe nye afetɔ Jean-Marc Fourcault be wòanye Yehowa Ðasefowo fe mawunyagblɔlawo na gamenɔlawo fe tefenɔla le dukɔ bliboa me. Esia wɔe be afetɔ Fourcault tea ŋu yina ɖakpɔa gamenɔla siwo le gaxɔ siwo katã le France-dukɔa me. Wona ŋusẽe hã be wòanye Yehowa Ðasefowo fe tefenɔla le Gaxɔdzikpɔfea gbɔ. Afetɔ Fourcault gblɔ be: “Tso fifia dzi la, Yehowa Ðasefowo ate ŋu anɔ go dom kple gamenɔlawo le xɔ si me woawo ŋutɔ ɖeɖe anɔ le nɔnɔme deamedziwo me abe ale si ko wona gome subɔsubɔha bubu siwo woɖe mɔ na hã ene, eye ɣeaɖewoɣi la, woado go gamenɔla siawo le woawo ŋutɔ wofe gaxɔa me tẽe.”
Nyametsotso sia nye dziɖuɖu gã aɖe le mawusubɔsubɔ fe ablɔɖe nyawo me le France. Eɖo kpe edzi be gome le gamenɔlawo si be woakpɔ gome le subɔsubɔwɔna si woawo ŋutɔ wodi la me, eye mawunyagblɔla siwo woawo ŋutɔ wolɔ̃ nava kpɔ wo ɖa. Yehowa Ðasefowo da akpe na Franseawo fe ʋɔnudrɔ̃fewo ŋutɔ be wotsi ŋkutɔtɔ ame fe nuwɔna sia nu, eye esia ganye afɔ bubu aɖe si woɖe ɖo ta asidada ɖe Yehowa Ðasefowo dzi le France be wonye subɔsubɔha gbɔ.
^ mm. 6 Gamenɔla aɖewo va zu Yehowa Ðasefowo esi wova do ka kple Yehowa Ðasefowo esime wole gaxɔ me. Gamenɔla bubu aɖewo hã anya nya Ðasefowo do ŋgɔ na gameyiyi alo wofe fometɔwo nye Ðasefowo, gake wova wɔ nu gbegblẽ aɖe wolé wo de ga hafi wova le biabiam azɔ be woakpe ɖe yewo ŋu yewoatrɔ va hame la me. Eɖanye susu ka tae gamenɔla aɖe bia be Yehowa Ðasefowo fe mawunyagblɔla aɖe nava kpɔ ye ɖa le gaxɔ me o, mawusubɔsubɔ fe ablɔɖe le eya hã si abe ale si ko wòle subɔsubɔha bubu me tɔwo si ene.


text:
AKPA 2
Tso Tsiɖɔɖɔ Dzi Va Se Ðe Ðeɖe Tso Egipte
Ame enyi pɛ koe tsi agbe le Tsiɖɔɖɔ la me, gake le ɣeyiɣi aɖe megbe la, wosɔ gbɔ ɖe edzi de akpe nanewo. Azɔ le Tsiɖɔɖɔ megbe fe 352 la, wodzi Abraham. Míenya alesi Mawu wɔ ɖe efe ŋugbedodo dzie, be wòna viŋutsu aɖe, si ŋkɔe nye Isak la Abraham. Emegbe la, Mawu tia Yakob tso Isak fe viŋutsu eveawo dome.
Ƒome gã aɖe, si nye viŋutsu 12 kple nyɔnuvi aɖewo nɔ Yakob si. Yakob fe vi 10 lé fu wo nɔvi suetɔ Yosef, eye wotsɔe dzra ɖe kluvinyenye me le Egipte. Emegbe Yosef trɔ zu dziɖula vevi aɖe le Egipte. Esime dɔ sesẽ aɖe to la, Yosef do nɔviawo kpɔ be yeakpɔ be wotrɔ dzime hã. Mlɔeba la, Yakob fe fome bliboa katã, si nye Israel-viwo la ʋu ɖanɔ Egipte. Abraham dzidzi megbe fe 290 ye esia dzɔ.
Ƒe 215, siwo dze eyome la, Israel-viwo nɔ Egipte. Le Yosef fe ku megbe la, wotrɔ zu kluviwo le afima. Emegbe wodzi Mose, eye Mawu wɔ eŋudɔ be wòaɖe Israel-viwo tso Egipte. Le yi katã me la, fe 857 fe ŋutinyae wokpe ɖo le Akpa EVELIA me.
LE AKPA SIA
ŊUTINYA 11 LIA
Anyieʋɔ Gbãtɔ La
Ne èkpɔ anyieʋɔ aɖe la, nu ka dzie wòɖoa ŋkui na wò?
ŊUTINYA 12 LIA
Amegbetɔwo Tu Mɔ́ Kɔkɔ Aɖe
Mawu mekpɔ ŋudzedze ɖe wo ŋu o, eye tohehe si wòna wo la le ŋusẽ kpɔm ɖe mía dzi va se ɖe egbea.
ŊUTINYA 13 LIA
Abraham
—Mawu Xɔlɔ̃
Nu ka tae Abraham dzo le afe si me nu dze edzi nɛ le la me heyi ɖanɔ avɔgbadɔwo me le efe agbeŋkeke mamlɛawo me?
ŊUTINYA 14 LIA
Mawu Do Abraham Ƒe Xɔse Kpɔ
Nu ka tae Mawu bia tso Abraham si be wòatsɔ via Isak asa vɔe?
ŊUTINYA 15 LIA
Lot Srɔ̃ Kpɔ Megbe
Míate ŋu asrɔ̃ nu vevi aɖe tso nu si wòwɔ la me.
ŊUTINYA 16 LIA
Isak Kpɔ Nyɔnu Nyui Aɖe
Nu kae wɔe be Rebeka nye srɔ̃nyɔnu nyui? Efe tugbedzedze ye loo alo nu bubu aɖee?
ŊUTINYA 17 LIA
Venɔvi Siwo To Vovo
Wo fofo Isak lɔ̃ Esau ŋutɔ, gake wo dada Rebeka ya lɔ̃ Yakob wu.
ŊUTINYA 18 LIA
Yakob Dzo Yi Haran
Lea ye Yakob ɖe gbã, togbɔ be Rahel ye lɔ̃ hã.
ŊUTINYA 19 LIA
Ƒome Gã Aɖe Le Yakob Si
Yakob fe viŋutsu 12-awo fe ŋkɔwoe woyɔna na Israel-to 12-awoa?
ŊUTINYA 20 LIA
Dina Ge Ðe Xaxa Me
Nu sia dzɔ le esi wòtia xɔlɔ̃ siwo mesɔ o ta.
ŊUTINYA 21 LIA
Yosef Nɔviŋutsuwo Lé Fui
Susu ka koŋ tae wo dometɔ aɖewo di be yewoawu yewo nɔvia?
ŊUTINYA 22 LIA
Wode Yosef Gaxɔ Me
Menye esi wòda se dzi tae wodee gaxɔ me ɖo o, ke boŋ esi wòwɔ nu nyui tae.
ŊUTINYA 23 LIA
Farao Ƒe Drɔ̃ewo
Nyi adreawo kple lutsetse adreawo fia nu ɖeka.
ŊUTINYA 24 LIA
Yosef Do Nɔviawo Kpɔ
Aleke wòawɔ anya nenye be wotrɔ agbenɔnɔ tso esime wodzrae kluvii?
ŊUTINYA 25 LIA
Ƒome La Ʋu Yi Egipte
Nu ka tae woyɔa Yakob fe fomea me tɔwo be Israel-viwo, ke menye Yakob-viwo o?
ŊUTINYA 26 LIA
Hiob Wɔ Nutefe Na Mawu
Hiob fe nunɔamesiwo dome gblẽ, edze dɔ vevie eye viawo katã ku. Mawue nɔ to hem nɛa?
ŊUTINYA 27 LIA
Fia Vɔ̃ɖi Aɖe Ðu Egipte Dzi
Nu ka tae wòde se na efe amewo be woawu ŋutsuvi siwo katã woadzi na Israel-viwo?
ŊUTINYA 28 LIA
Ale Si Woɖe Mose Vidzĩ Lae
Togbɔ be wode se be woawu ŋutsuvi siwo wodzi na Israel-viwo hã la, dadaa to mɔ aɖe dzi kpɔ eta.
ŊUTINYA 29 LIA
Nu Si Tae Mose Si Dzo
Esi Mose xɔ fe 40 la, esusui be yesu te aɖe Israel-viwo tso kluvinyenye me, evɔ mesu te hafi o.
ŊUTINYA 30 LIA
Ave Bidzo La
Mawu wɔ nukunu vovovowo Mose kpɔ, eye wògblɔ na Mose be ɣeyiɣia de be wòayi aɖakplɔ Israel-viwo adzoe le Egipte.
ŊUTINYA 31 LIA
Mose Kple Aron Yi Farao Gbɔ
Nu ka tae Farao meɖo to Mose ale be wòaɖe asi le Israel-viwo ŋu o?
ŊUTINYA 32 LIA
Fukpekpe 10 La
Mawu he fuwuame 10 va Egiptetɔwo dzi le esi Egipte fia Farao sẽ dzi me hegbe be yemaɖe asi le Israel-viwo ŋu o ta.
ŊUTINYA 33 LIA
Ƒudzĩ La Tsotso
Mose ma Ƒudzĩa le Mawu fe ŋusẽ me eye Israel-viwo tsoe le anyigba fufui dzi.


text: 3 Ɣeyiɣi li na nu sia nu,Eye ɣeyiɣi li na nu sia nu wɔwɔ le dzifoa te:2 Vidziɣi li, eye kuɣi li;Nufãɣi li, eye nuŋeɣi li;3 Amewuɣi li, eye gbedaɣi li;Nugbãɣi li, eye nutuɣi li;4 Avifaɣi li, eye nukoɣi li;Konyifaɣi li, eye ɣeɖuɣi* li;5 Kpekakaɣi li, eye kpefofuɣi li;Asikplakɔɣi li, eye asimakplakɔɣi li;6 Nudiɣi li, eye nubuɣi li;Nudzraɖoɣi li, eye nufugbeɣi li;7 Nuvuvuɣi li,+ eye nutɔɣi li;Ðoɖoeziɣi li,+ eye nufoɣi li;+8 Lɔlɔ̃ɣi li, eye fuléɣi li;+Aʋawɔɣi li, eye ŋutifafaɣi li.9 Viɖe kae ame kpɔna tso efe kutrikukuwo katã me?+10 Mekpɔ dɔ si Mawu na amegbetɔwo be woanɔ wɔwɔm la.11 Ewɔ nuwo katã nyuie* ɖe wo wɔɣi.+ Ede mavɔmavɔ gɔ̃ hã dzi me na wo; ke hã amegbetɔ manya mɔnu le dɔ siwo Mawu vavã la wɔ la ŋu tso gɔmedzedze va se ɖe nuwuwu o.12 Mefo nya ta be, nu nyui aɖeke meli ame nawɔ wu be wòakpɔ dzidzɔ ahawɔ nyui le efe agbenɔɣi o,+13 eye be ame sia ame naɖu nu ano nu, eye wòakpɔ dzidzɔ le efe dɔ sesẽ wɔwɔwo katã me. Mawu fe nunanae wònye.+14 Meva dze sii be, nu sia nu si Mawu vavã la wɔ la, anɔ anyi ɖaa. Naneke meli woatsɔ akpee loo alo aɖe le eme o. Mawu vavã lae wɔe alea, be amewo navɔ̃ ye.+15 Nu sia nu si li la, enɔ anyi kpɔ, eye nu si ava va la, li xoxoxo;+ ke Mawu vavã la dia nu si yome tim wole la gɔme.*16 Megakpɔ esia hã le ɣea te: Vɔ̃ɖinyenye xɔ ɖe ʋɔnu dzɔdzɔe dɔdrɔ̃ tefe, eye nu vɔ̃ɖi wɔwɔ xɔ ɖe nu dzɔdzɔe wɔwɔ tefe.+17 Ale megblɔ le nye dzi me be: “Mawu vavã la le ʋɔnu drɔ̃ ge ame dzɔdzɔe kple ame vɔ̃ɖi siaa,+ elabena ɣeyiɣi li na nu sia nu kple dɔ sia dɔ.”18 Megagblɔ le amegbetɔwo ŋu le nye dzi me be, Mawu vavã la ado wo kpɔ, ne woadze sii be, ɖeko yewole abe lãwo ke ene,19 elabena nu ɖeka tɔgbi ye dzɔna ɖe amegbetɔwo kple lãwo siaa dzi.+ Ale si esiawo kunae la, nenemae ekemɛawo hã kunae; gbɔgbɔ ɖekae le wo katã si.+ Eya ta amegbetɔ mexɔ asi wu lã o, elabena nu sia nu nye tofloko.20 Wo katã woyina tefe ɖeka.+ Anyi me wo katã wotso,+ eye anyie wo katã woagatrɔ azu.+21 Ame kae nya ne amegbetɔwo fe gbɔgbɔ yia dzi, eye lãwo fe gbɔgbɔ yia anyi me?+22 Eye mekpɔ be, naneke menyo wu be amegbetɔ nakpɔ dzidzɔ tso efe dɔwɔwɔwo me o,+ elabena emae nye efe viɖe;* elabena ame kae ate ŋu ana wòakpɔ nu si ava dzɔ le efe ku megbe?+


text:
TA 89
Efia Nu Le Perea Esime Wòle Mɔ Dzi Yina Yudea
ENYE ŊKUBIÃNYA BE WOAHE AME ADE NU VƆ̃ ME
TSƆTSƆKE KPLE XƆSE ÐEÐE FIA
Ɣeyiɣi aɖee nye esia Yesu le tefe si woyɔna be Perea, si le “Yordan godo.” (Yohanes 10:40) Fifia eɖo ta Yerusalem, si le anyiehe gome.
Menye Yesu ɖekae le mɔa zɔm o. Efe nusrɔ̃lawo kple “ameha gã aɖe” le mɔa zɔm kplii. Ameha la dometɔ aɖewo nye adzɔxɔlawo kple nu vɔ̃ wɔlawo. (Luka 14:25; 15:1) Farisitɔwo kple agbalẽfiala siwo foa nu tsia tre ɖe nya siwo Yesu gblɔna kple nu siwo wòwɔna ŋu la hã le ameawo dome. Lo siwo Yesu do ku ɖe alẽ búbu la, vi búbu la kpakple kesinɔtɔ la kple Lazaro ŋu la ana woabu tame le nu geɖe ŋu.—Luka 15:2; 16:14.
Ðewohĩ esi ame siwo foa nu tsia tsitre ɖe Yesu ŋu heɖua fewu le eŋu la fe nu gale susu me nɛ la, etrɔ ɖe efe nusrɔ̃lawo ŋu. Ehe wofe susu yi nu siwo ŋu wòfo nu tsoe va yi le Galilea la dometɔ aɖewo dzi.
Le kpɔɖeŋu me, Yesu gblɔ be: “Nu siwo ahe amewo ade nu vɔ̃ me la ava godoo. Gake baba na ame si dzi woato ava! . . . Mikpɔ mia ɖokui dzi nyuie. Ne nɔviwò wɔ nu vɔ̃ ɖe ŋuwò la, ka mo nɛ, eye ne etrɔ dzi me la, tsɔe kee. Ne ewɔ nu vɔ̃ ɖe ŋuwò zi adre gɔ̃ hã le ŋkeke ɖeka me, eye wògatrɔ va gbɔwò zi adre gblɔ be, ‘Metrɔ dzi me’ la, ele be nàtsɔe akee.” (Luka 17:1-4) Nya mamlɛ siawo ana Petro naɖo ŋku nya si wòbia va yi ku ɖe nu vɔ̃ tsɔtsɔ ke va se ɖe zi adre ŋu la dzi.—Mateo 18:21.
Ðe nusrɔ̃lawo ate ŋu awɔ Yesu fe nyawo dzia? Esi wogblɔ na Yesu be, “Na míafe xɔse nadzi ɖe edzi” la, egblɔ na wo kple kakaɖedzi be: “Ne xɔse le mia si de sinapi-ku fe lolome nu la, ekema miagblɔ na ati sia be, ‘Ho yi ɖadze atsiafu me!’ eye aɖo to mi.” (Luka 17:5, 6) Ɛ̃, xɔse sue aɖe fe ame si nɔnɔ gɔ̃ hã ate ŋu ana wòawɔ nu gãwo.
Le Yesu fe nyaa dzi yiyi me la, efia nu tso ale si wòle vevie be ame nabɔbɔ eɖokui eye wòada asɔ le ale si wòbua eɖokui me esi wògblɔ na apostoloawo be: “Mia dometɔ ka fe kluvie anɔ agble ŋlɔm alo anɔ lãwo kplɔm, eye ne etso agble gbɔ la, wòagblɔ nɛ be, ‘Va afii nànɔ kplɔ̃ ŋu aɖu nu zi ɖeka’? Menye ɖe wòagblɔ nɛ boŋ be, ‘Wɔ nye fiẽnuɖuɖu nam, eye do akɔtawu nàsubɔm va se ɖe esime maɖu nu ano nu vɔ, eye esia megbe àte ŋu aɖu nu ano nu’ oa? Ðe wòada akpe na kluvi la le esi wòwɔ dɔ siwo wode esi la ta? Nenema kee miawo hã, ne miewɔ nu siwo katã woɖo na mi la, migblɔ be: ‘Kluvi gbɔlowo koe míenye. Nu si wòle be míawɔ lae míewɔ.’”—Luka 17:7-10.
Ele be Mawu subɔla ɖe sia ɖe nakpɔ ale si wòle vevie be wòatsɔ nu siwo ku ɖe mawusubɔsubɔ ŋu la aɖo nɔfe gbãtɔe. Gawu la, ele be ame sia ame naɖo ŋku edzi be mɔnukpɔkpɔe wònye be yeanɔ Mawu fe afemetɔ siwo subɔnɛ la dome.
Anye be le esia megbe kpuie koe ame dɔdɔ aɖe tso Maria kple Marta gbɔ va. Nyɔnu siawo nye Lazaro nɔvinyɔnuwo, eye wole Betania, le Yudea. Ame dɔdɔa gblɔ be: “Afetɔ, kpɔ ɖa, ame si gbɔ mèlɔ̃a nu le o la le dɔ lém.”—Yohanes 11:1-3.
Togbɔ be Yesu se be ye xɔlɔ̃ Lazaro dze dɔ vevie hã la, mexa nu akpa o. Egblɔ be: “Menye kudɔe dɔléle sia nye o, ke boŋ woato edzi ahe ŋutikɔkɔe vɛ na Mawu, eye woado Mawu fe Vi la ɖe dzi.” Ekpɔtɔ nɔ afi si wòle la ŋkeke eve, eye emegbe egblɔ na efe nusrɔ̃lawo be: “Mina míatrɔ ayi Yudea.” Nya la mevivi wo nu o, eya ta wogblɔ be: “Rabi, nyitsɔ laa koe Yudeatɔwo di be yewoafu kpe wò, eye nègale afi ma yi gea?”—Yohanes 11:4, 7, 8.
Yesu ɖo eŋu na wo be: “Alo menye gafofo wuievee kekeli nɔa anyi le ŋkeke me oa? Ne ame aɖe le zɔzɔm le kekeli nu le ŋkeke me la, meklia nu o, elabena kekelia na wòle nu kpɔm. Gake ne ame aɖe le zɔzɔm le zã me la, eklia nu, elabena kekeli mele eme o.” (Yohanes 11:9, 10) Anɔ eme be Yesu fe nyaa fia be ɣeyiɣi si Mawu ɖo ɖi be wòawu efe subɔsubɔdɔa nu la mede haɖe o. Eya ta hafi ɣeyiɣia nade la, ele be Yesu nawɔ ɣeyiɣi kpui si susɔ la ŋu dɔ bliboe.
Yesu gblɔ kpee be: “Mía xɔlɔ̃ Lazaro le alɔ̃ dɔm, gake meyina be maɖanyɔe.” Nusrɔ̃lawo anya susui be ɖeko Lazaro le ɖiɖim ɖe eme eye efe lãme asẽ, eya ta wogblɔ be: “Afetɔ, ne alɔ̃ dɔmee wòle la, ekema efe lãme asẽ.” Yesu ʋu eme na wo kɔtɛ azɔ be: “Lazaro ku . . . Ke mina míayi egbɔ.”—Yohanes 11:11-15.
Toma nya be woate ŋu awu Yesu le Yudea, gake esi wòdi be yeaɖee afia be yewole megbe nɛ ta la, egblɔ na nusrɔ̃la bubuawo be: “Mina míawo hã míayi, ne míaku kplii.”—Yohanes 11:16.


text:
SRƆ̃ WOƑE XƆSE | TIMOTEO
“Vinye Lɔlɔ̃a Kple Nutefewɔla Le Afetɔ La Me”
TIMOTEO le afɔ ɖem kakaɖedzitɔe le mɔa dzi le tetem ɖa le afe ŋu, eye wòle mɔ kpɔm na nu siwo le ŋgɔ la vevie. Efe zɔhɛawo dze eŋgɔ esi wole agblemɔ siwo Timoteo nya nyuie la dzi yina. Wole Listra ɖem ɖe megbe vivivi; du sia le togbɛ sue aɖe dzi, le bali me. Timoteo ko alɔgbɔnu esi efe susu yi dadaa kple mamaa dzi esime wonɔ hedenyuie dom nɛ. Ekpɔe be togbɔ be yefe dzodzoa nye dada na wo hã la, wolé wo ɖokuiwo be yewomagafa avi o. Ðe wòaganyè kɔ aʋuʋu asi na wo zi mamlɛtɔa?
Sẽe kple sẽe la, apostolo Paulo trɔna kpɔa Timoteo hekoa alɔgbɔnu ɖee tsɔ dea dzi fo nɛ. Enyae be ŋu gakpena Timoteo vie kokoko, si dzi wòle be wòaɖu. Ke hã dzi dzɔe ɖe ɖekakpuia ŋu le dzo si le eme ta. Timoteo metsi boo o, ɖewohĩ esusɔ vie wòaxɔ fe blaeve alo etsi to eŋu vie, eye elɔ̃ Paulo hedea bubu eŋu ŋutɔ. Fifia Timoteo le ŋutsu wɔnutefe sia si me dzo le ale gbegbe la ŋu wole mɔzɔzɔ si akplɔ wo ayi didife ʋĩi tso afe gbɔ agbadrofe alafa geɖe la dzi. Woazɔ afɔ, woaɖo tɔdziʋu, eye woaɖo afɔku me zi geɖe le mɔa dzi. Timoteo menya gɔ̃ hã nenye be yeagagbɔ va afe gbe ɖeka o.
Nu kae ʋã ɖekakpuia wòɖe afɔ sia? Viɖe kawoe wòakpɔ si tae wòlɔ̃ faa be yeato kuxi mawo gbegbe me? Eye aleke Timoteo fe xɔse ate ŋu atu míafe xɔse ɖoe?
“TSO ÐEVIME KEE”
Na míatrɔ ayi megbemegbe fe eve alo etɔ̃ aɖewo le Timoteo fe agbe me le Listra, eye míatsɔe be afi mae nye wo de, abe ale si wòdze fãa ene. Listra nye kɔfedu sue tsoabo aɖe si le bali si me tsi bɔ ɖo la me. Anɔ eme be dua me tɔwo se Helagbe, gake wogadoa woawo ŋutɔwo degbe si nye Likaoniagbe. Gbe ɖeka, zi tɔ le dua me. Kristotɔ dutanyanyuigblɔla eve siwo nye, apostolo Paulo kple efe zɔhɛ, Barnaba, wotso Ikonio dugã si medidi tso Listra gbɔ o la va. Esi wonɔ gbefã ɖem le dutofo la, Paulo kpɔ ŋutsu aɖe si nye tekunɔ le ameawo dome eye wòde dzesii be xɔse vavã le esi. Eya ta Paulo da gbe le ŋutsua ŋu nukutɔe!—Dɔwɔwɔwo 14:5-10.
Edze fãa be Listratɔ geɖewo xɔ wo gbɔ xotutu si nye be mawuwo trɔ wo ɖokuiwo zu amegbetɔwo va nutoa me le blema la dzi se. Eya ta wobui vodadatɔe be Paulo ye nye Hermes, eye Barnaba ye nye Zeus! Bebli hafi Kristotɔ ɖokuibɔbɔla eve siawo te ŋu xe mɔ na dua me tɔwo be woagasa vɔ na yewo o.—Dɔwɔwɔwo 14:11-18.
Gake Listratɔ ʋɛ aɖewo ya kpɔe be menye trɔ̃subɔlawo fe xotutu me mawuwoe Paulo kple Barnaba nye o, ke boŋ amegbetɔwoe wonye tsɔ gbedeasi wɔnuku aɖe vɛ na yewo. Le kpɔɖeŋu me, Eunike, si nye nyɔnu Yudatɔ, si ɖe ŋutsu aɖe si nye Helatɔ * la kple dadaa, Loide, ya ɖo to Paulo kple Barnaba fe nyawo vevie kple dzidzɔ. Nya nyui si Yudatɔ wɔnutefewo katã nɔ mɔ kpɔm na be yewoase lae nye esia mlɔeba—Mesia la va, eye wòna nya geɖe siwo wogblɔ ɖi tso eŋu le Ŋɔŋlɔawo me la va eme!
Bu ale si Paulo fe vavaa wɔ dɔ ɖe Timoteo dzii ŋu kpɔ. “Tso ɖevime kee” wofia Timoteo be wòalɔ̃ ŋɔŋlɔ kɔkɔe siwo nye Hebri Ŋɔŋlɔawo. (2 Timoteo 3:15) Eya hã te ŋu kpɔe dze sii be nyatefe si ku ɖe Mesia la ŋue Paulo kple Barnaba fo nu tsoe, abe dadaa kple mamaa ke ene. Bu tekunɔ si ŋu Paulo da gbe le la hã ŋu kpɔ. Tso ɖevime ke la, Timoteo anya kpɔ ŋutsu ma zi gbɔ zi geɖe le Listra fe ablɔwo me. Gake fifia, Timoteo kpɔ ŋutsu sia wòle azɔli zɔm zi gbãtɔ le efe agbe me! Eya ta mewɔ nuku o be Timoteo, Eunike kple Loide siaa va zu Kristotɔwo. Nu geɖe li tɔgbuiwo, mamawo kple dzilawo ate ŋu asrɔ̃ tso Loide kple Eunike gbɔ. Ðe miawo hã miate ŋu akpe ɖe ɖeviwo ŋu nenema?
“XAXA GEÐEWO ME TO GE MÍALA”
Dzi anya dzɔ ame siwo va zu nusrɔ̃la Kristotɔwo la ŋutɔ esi wose nu tso mɔkpɔkpɔ si wotsɔ ɖo Kristo yomedzelawo ŋkume la ŋu. Gake wose egɔme hã be yewole xaxawo me to ge le esi yewova zu Kristo fe nusrɔ̃lawo ta. Yudatɔ tsitretsiɖeŋula siwo nye zazɛ̃nyahelawo la tso Ikonio kple Antiokia va dua me, eye wode zi dua me tɔwo dome hena wotso ɖe Paulo kple Barnaba ŋu. Kasia, ameha siwo adã ɖo mo na la ti Paulo yome hefu kpee. Wofu kpee ʋuu keke wòtsi anyigba. Eyome ameha la hee yi dua godo, elabena wosusu be eku.—Dɔwɔwɔwo 14:19.
Ke hã nusrɔ̃la siwo le Listra la do go yi ɖafo xlã Paulo. Kpɔ ale si wofe dzi adze emee esime wokpɔe be Paulo te ʋaʋã, eye kasia wòtso heɖo ta Listra dua me dzinɔamefotɔe ɖa! Esi ŋu ke la, eya kple Barnaba wodze mɔ yi Derbe heyi wofe gbefãɖeɖedɔa dzi. Esi wowɔ nusrɔ̃la yeyewo le afi ma hã vɔ la, wolé dzi ɖe fo gatrɔ yi Listra ake, togbɔ be afɔku le esia wɔwɔ me hã. Susu ka tae wotrɔ yi ɖo? Biblia gblɔ be: “Wodo ŋusẽ nusrɔ̃laawo hede dzi fo na wo be woayi edzi anɔ xɔse la me.” Wò ya kpɔe ɖa ko be Timoteo ye nye ema le to ɖom heke ŋku le Paulo kple Barnaba kpɔm dũu esi wole gbɔgblɔm na Kristotɔ mawo be wofe etsɔmemɔkpɔkpɔ si me ŋutikɔkɔe le la nye nu si ta woaxa ɖo ato fu siwo kpem wole fifia la me. Wogblɔ na wo be: “Xaxa geɖewo me to ge míala hafi ayi ɖe Mawu Fiaɖufe la me.”—Dɔwɔwɔwo 14:20-22.
Timoteo kpɔe be Paulo ŋutɔ hã nɔ agbe ɖe nya mawo nu, elabena Paulo to xaxawo me dzinɔamefotɔe be yeagblɔ nya nyui la na amewo. Eya ta Timoteo nyae be ne yeto Paulo fe afɔtofewo la, Listratɔwo atsi tsitre ɖe ye ŋu, eye ɖewohĩ ye fofo ŋutɔ hã atsi tsitre ɖe ye ŋu. Gake Timoteo meɖe mɔ amewo fe tsitretsiɖeŋu xe mɔ nɛ be wòagasubɔ Mawu o. Egbea, sɔhɛ geɖe le abe Timoteo ene. Wodze nunya be wotia xɔlɔ̃ siwo sẽ ŋu le xɔse me, ame siwo ate ŋu ade dzi fo na wo ahado ŋusẽ wo. Eye womeɖea mɔ amewo fe tsitretsiɖeŋu xea mɔ na wo be woagasubɔ Mawu vavã la o!
‘NƆVIAWO ƑO NU NYUI LE EŊU’
Abe ale si míegblɔe va yi ene la, fe eve alo etɔ̃ aɖewo va yi hafi Paulo gatrɔ yi Listra. Kpɔ ale si gbegbe Timoteo fe afemetɔwo akpɔ dzidzɔe esi Paulo va ɖo la ɖa, eye fifia ya, eya kple Sila ye va. Paulo hã akpɔ dzidzɔ godoo. Eya ŋutɔ kpɔ kutsetse nyui siwo do tso nyatefea fe ku siwo wòfã le Listra la me. Loide kple vianyɔnu, Eunike, siaa zu nyɔnu Kristotɔ wɔnutefewo fifia, eye wofe “xɔse si me alakpa mele o” la dze Paulo ŋu ŋutɔ. (2 Timoteo 1:5) Ke Timoteo ɖekakpuia ya ɖe?
Paulo se be ɖekakpuia tsi nyuie le xɔse me tso esime yeva Listra zi gbãtɔ. ‘Nɔviawo fo nu nyui le’ Timoteo ŋu, menye le Listra ɖeɖe ko o, ke le Ikonio, si le dzieheɣedzefe gome abe kilometa 32 ene la gɔ̃ hã. (Dɔwɔwɔwo 16:2) Aleke wòwɔ hafi wɔ ŋkɔ nyui ma gbegbe na eɖokui?
Aɖaŋuɖoɖo nyui siwo nyo na ɖeviwo kple sɔhɛwo siaa la hã le “ŋɔŋlɔ kɔkɔeawo,” siwo Timoteo dada kple mamaa tsɔ fia nui ‘tso ɖevime ke’ la me. (2 Timoteo 3:15) Efe kpɔɖeŋu ɖekae nye esi: “Ðo ŋku Wɔwòla Gã la dzi le wò sɔhɛmenɔɣi.” (Nyagblɔla 12:1) Gɔmesese vevi aɖe va nɔ nya mawo ŋu na Timoteo tso esime wòzu Kristotɔ. Ekpɔe be mɔ nyuitɔ siwo dzi yeato aɖo ŋku ye Wɔla Gã la dzi la dometɔ ɖekae nye be yeaɖe gbefã nya nyui si ku ɖe Mawu fe Vi, Kristo la, ŋu. Ne Timoteo kpea ŋu le dzɔdzɔme nu hã la, vivivi la, eva srɔ̃ ale si wòaɖu edzi ahagblɔ Yesu Kristo ŋuti nya nyui la dzinɔamefotɔe.
Ŋutsu siwo le ŋgɔ xɔm le hameawo me la de dzesi ale si Timoteo tsi le xɔse mee. Ðikeke mele eme o be esi wokpɔ ale si ɖekakpuia doa ŋusẽ ame siwo dome wòle kple ale si wòdea dzi fo na woe la, ewɔ dɔ ɖe wo dzi. Gake nu si le vevie wue nye be Yehowa de dzesi Timoteo fe agbagbadzedzea. Mawu tsɔ efe gbɔgbɔ ʋã amewo wogblɔ nya ɖi le eŋu—ɖewohĩ esia ku ɖe subɔsubɔdɔ si fomevi wɔ ge wòala gbe ɖeka le hame geɖewo me la ŋu. Esi Paulo va azɔ la, ekpɔe be Timoteo ate ŋu anye kpeɖeŋutɔ nyui aɖe na ye le yefe dutanyanyuigbɔgblɔ mɔzɔzɔawo me. Nɔvi siwo le Listra la lɔ̃ ɖe edzi. Woda wofe asiwo ɖe ɖekakpuia dzi, eye esia wɔwɔ fia be wona mɔnukpɔkpɔ tɔxɛ aɖee be wòawɔ subɔsubɔdɔ na Yehowa Mawu.—1 Timoteo 1:18; 4:14.
Míate ŋu aka ɖe edzi be ale si gbegbe nɔviawo ka ɖe Timoteo dzi kple agbanɔamedzi gã si wode asi nɛ la wɔ dɔ ɖe edzi eye wòse le eɖokui me be yemedze o. Ke hã enɔ klalo be yeayi. * Gake aleke Timoteo fofo si menye xɔsetɔ o la wɔ nui esi wòva nya be ye viŋutsua xɔ yɔyɔ be wòazu Kristotɔ dzikpɔla mɔzɔla? Anɔ eme be ɖoɖo bubu kurae wòwɔ ɖe via fe etsɔme ŋu hafi. Ke Timoteo dada kple mamaa hã ɖe? Ðe wònye dada na woa? Eye ɖe womedi be wòadze le yewo ŋu be yewotsi dzi ɖe ɖekakpuia fe dedienɔnɔ ŋu oa? Esɔ le dzɔdzɔme nu be woase le wo ɖokui me nenema.
Nu si dzi míeka ɖoe nye be Timoteo yi dɔa gbe. Le ŋdi ma si ŋu míefo nu tsoe le nyatia fe gɔmedzedzea me la, elɔ̃ faa be yeanɔ mɔ zɔm kple apostolo Paulo. Esi Timoteo ɖe Listra ɖe megbe azɔ la, afɔ ɖe sia ɖe si ɖem wòle, eɖanye le kpenyigba dzi alo gbememɔ dzi o, tetem ɖa ko wòle tso afe gbɔ yina tɔmanyafe nɔmanyafe. Esi ŋutsu etɔ̃awo zɔ mɔ didi ŋkeke bliboa la, wova ɖo Ikonio. Azɔ Timoteo te ŋkuléle ɖe ale si Paulo kple Sila wogblɔ dɔdzikpɔha si le Yerusalem la fe mɔfiame yeyeawo na xɔsetɔ siwo le Ikonio kple ale si wodze agbagba do ŋusẽ wofe xɔsee la ŋu. (Dɔwɔwɔwo 16:4, 5) Gake dɔa fe gɔmedzedze koe nye ema.
Esi woyi ɖasrã hame siwo le Galatia kpɔ vɔ la, dutanyanyuigblɔlaawo dzo le Roma-mɔ tata gbadzawo dzi hedze mɔzɔzɔ to Frigia tonyigba gbadzaa si keke kilometa alafa geɖe la dzi ɖo ta dziehe gome, eye emegbe wotrɔ ɖe ɣetoɖofe gome. Esi woɖe mɔ Mawu fe gbɔgbɔ kɔkɔea nɔ mɔ fiam wo ta la, woyi wofe mɔzɔzɔa dzi yi Troa, woɖo tɔdziʋu le afi ma heɖo ta Makedonia. (Dɔwɔwɔwo 16:6-12) Va ɖo afi sia la, Paulo kpɔ ale si gbegbe Timoteo doa vevie nui. Esia ta Paulo te ŋu gblẽ Timoteo ɖe Beroia hekpe ɖe Sila ŋu. (Dɔwɔwɔwo 17:14) Ɣebubuɣi la, edɔ ɖekakpuia ɖeɖe ɖe Tesalonika gɔ̃ hã. Esi Timoteo yi la, edo ŋusẽ Kristotɔ siwo le afi ma la fe xɔse abe ale si tututu wòsrɔ̃e tso Paulo gbɔ ene.—1 Tesalonikatɔwo 3:1-3.
Emegbe la, Paulo ŋlɔ tso Timoteo ŋu be: “Ame aɖeke mele asinye si fe nɔnɔme de etɔ nu, si akpɔ miafe nyawo gbɔ ale si dze o.” (Filipitɔwo 2:20) Timoteo mewɔ ŋkɔ nyui ma na eɖokui agbagbamadzemadzee o. Kutrikuku, amewo subɔsubɔ ɖokuibɔbɔtɔe kple dzidodo nutefewɔwɔtɔe le nɔnɔme sesẽwo me dzie wòto be ŋkɔ nyui ma su esi. Kpɔɖeŋu nyui ka gbegbee nye esi wògblẽ ɖi na sɔhɛwo egbea! Mègaŋlɔ be gbeɖe o be wò ŋutɔ wò agbagbadzedze mee wòatso be ŋkɔ nyui nasu asiwò. Ne sɔhɛe nènye la, ke mɔnukpɔkpɔ nyui aɖe le ʋuʋu ɖi na wò be nàwɔ ŋkɔ nyui na ɖokuiwò ne èna Yehowa Mawu fe lɔlɔ̃nu wɔwɔ nye nu vevitɔ na wò le agbe me eye nènyoa dɔme na amewo hedea bubu wo ŋu.
“DZE AGBAGBA ÐE SIA ÐE NÀVA GBƆNYE”
Timoteo nɔ exɔlɔ̃a, apostolo Paulo, ŋu abe fe 14 sɔŋ ene hewɔ dɔ geɖe kplii le ɣeyiɣi mawo me. Woa kple Paulo woto xaxaɣiwo kple dzidzɔɣiwo siaa me. (2 Korintotɔwo 11:24-27) Wolé Timoteo de gaxɔ me ɣeaɖeɣi gɔ̃ hã le efe xɔse ta. (Hebritɔwo 13:23) Ale si gbegbe Paulo lɔ̃ nɔvi Kristotɔwo vevie hetsɔ ɖe le eme na wo tso dzi blibo me la, nenema kee wònɔ le Timoteo hã gome. Esia tae Paulo te ŋu gblɔ le agbalẽ si wòŋlɔ nɛ la me be: “Meɖo ŋku wò aɖatsiwo dzi.” (2 Timoteo 1:4) Edze fãa be, abe Paulo ene la, Timoteo srɔ̃ ale si ‘wòafa avi kple ame siwo le avi fam’ kpakple ale si wòase veve ɖe wo nu ale be wòate ŋu ade dzi fo na wo ahafa akɔ na wo. (Romatɔwo 12:15) Mina mí katã míanɔ ewɔm alea!
Mewɔ nuku o be le ɣeyiɣi aɖe megbe la, Timoteo va zu Kristotɔ dzikpɔla nyui aɖe. Eya ta Paulo de dɔ asi nɛ be wòado ŋusẽ hameawo ahade dzi fo na wo. Gawu la, ena ŋusẽe be wòaɖo ŋutsu siwo dze la hamemetsitsiwo kple subɔsubɔdɔwɔlawo le hamewo me.—1 Timoteo 5:22.
Paulo lɔ̃ Timoteo ɖekakpui la ale gbegbe, eya ta efiaa mɔe heɖoa aɖaŋu nɛ abe ale si vifofo wɔnɛ ene. Ede dzi fo na Timoteo be wòatu ŋutete siwo wòxɔ tso Mawu gbɔ la ɖo eye wòanɔ tsitsim le xɔse me. (1 Timoteo 4:15, 16) Egade dzi fo nɛ hã be megaɖe mɔ gbeɖe be efe sɔhɛnyenye, kple ɖewohĩ ŋukpe vi aɖe si le eme la naxe mɔ nɛ ne eva hiã be wòatɔ afɔ to sesĩe awɔ nu si le dzɔdzɔe o. (1 Timoteo 1:3; 4:6, 7, 11, 12) Paulo ɖo aɖaŋu na ɖekakpuia gɔ̃ hã le nu si wòawɔ tso lãmesẽkuxi si ɖea fu nɛ enuenu la ŋu; anɔ eme be dɔmee ɖea fu nɛ.—1 Timoteo 5:23.
Eva ɖo ɣeaɖeɣi la, Paulo kpɔe be yefe kuɣi le ɖoɖom; edze fãa be wotso kufia nɛ eye ɣeyiɣia le dedem be woawui. Mawu fe gbɔgbɔ ʋãe wòŋlɔ agbalẽ mamlɛtɔ ɖo ɖe Timoteo. Eŋlɔ nya ʋãme sia hã nɛ le agbalẽa me be: “Dze agbagba ɖe sia ɖe nàva gbɔnye kaba.” (2 Timoteo 4:9) Paulo lɔ̃ Timoteo vevie ŋutɔ; eyɔe be “vinye lɔlɔ̃a kple nutefewɔla le Afetɔ la me.” (1 Korintotɔwo 4:17) Eya ta mewɔ nuku o be edi be ye xɔlɔ̃a nanɔ ye gbɔ esime yefe kuɣi le afe tum! Anyo be mía dometɔ ɖe sia ɖe nabia eɖokui be, ‘Ne amewo ɖo xaxa me la, ɖe wodia yonyememɔ be yewoakpɔ akɔfafa?’
Ðe Timoteo te ŋu ɖo Paulo gbɔ ɖe game dzia? Míenya o. Gake nu si míenya ye nye be ewɔa efe ŋutete ɖe sia ɖe ɣeawokatãɣi be yeafa akɔ na Paulo kple ame bubu geɖewo ahade dzi fo na wo. Enɔ agbe wòwɔ ɖeka kple ŋkɔ Timoteo, si gɔmee nye, “Ame Si Dea Bubu Mawu Ŋu.” Eye eɖo xɔse fe kpɔɖeŋu ɖedzesi ɖi na mí katã, ɖeviwo kple tsitsiawo siaa, be míasrɔ̃.
^ mm. 20 Timoteo lɔ̃ gɔ̃ hã be Paulo natso aʋa na ye—menye le esi wònye nu si wobia tso Kristotɔwo si tae o, ke boŋ Paulo medi be naneke naɖia Yudatɔ siwo yewoaɖe gbefã na la nu woafo nu tsi tre ɖe yewo ŋu le ɖekakpui sia, si fofo nye Dukɔwo me tɔ la ta o.—Dɔwɔwɔwo 16:3.


text: 17 Esi Yesu gblɔ nya siawo vɔ la, ewu mo dzi kpɔ dzifo gblɔ be: “Fofo, gafofo la de. Do viwò la ɖe dzi, ne viwò la hã nado wò ɖe dzi,+2 abe ale si ko nèna ŋusẽe ɖe ŋutilãwo* katã dzi ene+ ale be wòana agbe mavɔ+ ame siwo katã nètsɔ nɛ.+3 Esiae nye agbe mavɔ+ la bena woanya wò, Mawu vavã ɖeka la,+ kple Yesu Kristo si nèdɔ ɖa la.*+4 Medo wò ɖe dzi le anyigba dzi,+ esi mewu dɔ si nètsɔ nam be mawɔ la nu.+5 Eya ta Fofo, tsɔ ŋutikɔkɔe si nɔ asinye le gbɔwò hafi xexea va dzɔ la dom ɖe dzi le ɖokuiwò gbɔ.+6 “Meɖe wò ŋkɔ la fia ame siwo nèɖe tso xexea me nam.+ Tɔwòe wonye, eye nètsɔ wo nam, eye wolé wò nya la me ɖe asi.7 Wova nyae azɔ be nu siwo katã nètsɔ nam la tso gbɔwò;8 elabena megblɔ nya siwo nède asi nam la na wo, +eye woxɔ wo, eye wova nyae vavã be tewòfenɔlae+ menye va, eye woxɔe se be wòe dɔm ɖa.+9 Mele kuku ɖem ɖe wo ta, menye ɖe xexea ta o, ke boŋ ɖe ame siwo nètsɔ nam la ta, elabena tɔwòe wonye;10 eye nu siwo katã nye tɔnye la, tɔwòe, eye tɔwòwo hã tɔnyee,+ eye wodom ɖe dzi le wo dome.11 “Azɔ mele dzodzom le xexea me, eye megbɔna gbɔwò, gake woawo ya wole xexea me.+ Fofo kɔkɔe, kpɔ wo ta+ le wò ŋutɔ wò ŋkɔ si nènam la ta, ne woawɔ ɖeka abe ale si míawo hã míele ɖeka ene.+12 Esi mele wo gbɔ la, medzɔ wo ŋu+ le wò ŋutɔ wò ŋkɔ si nètsɔ nam la ta; mekpɔ wo ta, eye wo dometɔ aɖeke metsrɔ̃ o,+ negbe tsɔtsrɔ̃vi la ko,+ ale be ŋɔŋlɔ la nava eme.+13 Ke azɔ megbɔna gbɔwò, eye mele nya siawo gblɔm le xexea me, ale be nye dzidzɔ la nayɔ wo fũu.+14 Metsɔ wò nya la na wo, ke xexea lé fu wo, elabena womenye xexea fe akpa aɖeke o,+ abe ale si ko nyemenye xexea fe akpa aɖeke o ene.15 “Nyemele biabiam be nàɖe wo ɖa le xexea me o, ke boŋ be nàkpɔ wo ta le vɔ̃ɖitɔ la ta.+16 Womenye xexea fe akpa aɖeke o,+ abe ale si ko nyemenye xexea fe akpa aɖeke o ene.+17 Kɔ wo ŋu* to nyatefe+ la me; wò nya la nye nyatefe.+18 Abe ale si ko nèdɔm ɖe xexea me ene la, nye hã medɔ wo ɖe xexea me.+19 Eye mewɔ ɖokuinye kɔkɔe le wo ta, ne woawo hã woanɔ kɔkɔe to nyatefe la me.20 “Nyemele esia biam na ame siawo ɖeɖe ko o, ke boŋ mele ebiam na ame siwo ava xɔ dzinye ase to wofe nya me la hã,21 ne wo katã woawɔ ɖeka,+ abe ale si wò, Fofo la, nèwɔ ɖeka kplim, eye nye hã mewɔ ɖeka kpli wò la ene,+ ale be woawo hã woawɔ ɖeka le mía me, ne xexea nanyae be wòe dɔm ɖa.22 Metsɔ ŋutikɔkɔe si nètsɔ nam la na wo, ne woazu ɖeka, abe ale si míele ɖeka ene.+23 Mewɔ ɖeka kpli wo, eye nèwɔ ɖeka kplim, ale be woawɔ ɖeka bliboe, ne xexea nadze sii be wòe dɔm ɖa, eye be èlɔ̃ wo abe ale si nèlɔ̃m ene.24 Fofo, medi be ame siwo nètsɔ nam la nanɔ gbɔnye le afi si mele la,+ bena woakpɔ nye ŋutikɔkɔe si nètsɔ nam, elabena èlɔ̃m do ŋgɔ na xexea fe gɔmeɖoanyiɣi.*+25 Fofo dzɔdzɔe, nyatefee, xexea medze si wò o,+ ke nye ya medze si wò,+ eye ame siawo va nyae be wòe dɔm ɖa.26 Mena wonya wò ŋkɔ la, eye magana woanyae,+ ale be lɔlɔ̃ si nètsɔ lɔ̃m la nanɔ wo me, eye mawɔ ɖeka kpli wo.”+


text: 40 Mia Mawu la be: “Mifa akɔ, mifa akɔ na nye dukɔ.+2 Mifo nu wòade dzi gbɔ* na Yerusalem,Eye migblɔ nɛ be efe dzizizidɔ la wu enu;Exe efe fɔɖiɖi ŋuti fe la vɔ.+Elabena exɔ efe nu vɔ̃wo ŋuti fetu blibo* la tso Yehowa gbɔ.”+3 Ame aɖe le ɣli dom le gbedzi be:“Midzra Yehowa fe mɔ dzi ɖo!+Mita mɔ gã+ dzɔdzɔe ɖe gbegbe na mía Mawu+ la.4 Woana baliwo katã nakɔ kpo,Eye woana to sia to kple togbɛ sia togbɛ nabɔbɔ ɖe anyi.Kpotefe azu zɔzrɔ̃efe,Eye tefe glidzaglidza azu sɔsɔefe.+5 Yehowa fe ŋutikɔkɔe adze,+Eye ŋutilãwo* katã akpɔe le ɣeyiɣi ɖeka me,+Elabena Yehowa fe nue gblɔe.”6 Se ɖa! Ame aɖe le gbɔgblɔm be: “Do ɣli!”Eye ame bubu bia be: “Mado nu ka fe ɣli?”“Ŋutilãwo* katã le abe gbe mumu ene,Eye wofe nutefewɔwɔ katã le abe sefofo le gbe me ene.+7 Gbe mumu funa,Sefofo yrɔna,+Elabena Yehowa fe gbɔgbɔ gbɔ ɖe wo dzi.+Nyatefee, gbe mumue dukɔ la nye.8 Gbe mumu funa,Sefofo yrɔna,Ke mía Mawu fe nya ya nɔa anyi tegbee.”+9 Lia to kɔkɔ,Wò, nyɔnu si tsɔ nya nyui gbɔna na Zion.+Kɔ gbe dzi sesĩe,Wò, nyɔnu si tsɔ nya nyui gbɔna na Yerusalem,Kɔ gbe dzi, mègavɔ̃ o.Ðe gbefã na Yuda duwo be: “Mia Mawue nye esi.”+10 Kpɔ ɖa! Afetɔ Dziɖulagã Yehowa gbɔna kple ŋusẽ,Eye efe alɔ aɖu fia nɛ.+Kpɔ ɖa! Egbɔna kple tefeɖoɖo,Eye fetu si wòxena la le eŋgɔ.+11 Akplɔ efe lãhawo abe alẽkplɔla ene.+Afo alẽviawo nu fu ɖe efe abɔwo dome,Eye wòakɔ wo ɖe akɔnu.Akplɔ esiwo le no nam la ɖɔɖɔɖɔ.+12 Ame kae dzidze tsiwo ɖe efe asiʋlo me+Eye wòtsɔ asi ɖeka* dzidze dzifowo,Eye wòlɔ anyigbadzikewo ɖe nudonu me+Alo tsɔ nudanu da towoHeda togbɛwo le nudagbɛ me?13 Ame kae dzidze Yehowa fe gbɔgbɔ,Eye ame kae anye efe aɖaŋuɖola ne wòafia nui?+14 Ame kae wòde adaŋu kplii, ne wòase nu gɔme,Alo ame kae fiaa nui le dzɔdzɔenyenye fe mɔ ŋu,Alo fiaa sidzedzee,Alo fiaa gɔmesese vavãtɔ fe mɔe?+15 Kpɔ ɖa! Dukɔwo le abe tsigege toŋtoŋ le tɔkpo ŋu ene,Eye wobu wo abe ʋuʋudedi si le nudanu ŋu ene.+Kpɔ ɖa! Ekɔa fukpowo ɖe dzi abe ʋuʋudedi ko ene.16 Lebanon fe atiwo gɔ̃ hã mesɔ gbɔ hena dzododo o,*Eye efe gbemelãwo mesɔ gbɔ woatsɔ asa numevɔe o.17 Dukɔwo katã le abe ɖe womeli o ene le eŋkume,+Ebua wo abe nu maɖinu kple tofloko ene.+18 Ame kae miate ŋu atsɔ Mawu asɔ kplii?+Eye nɔnɔme kae miate ŋu atsɔ asɔ kplii?+19 Aɖaŋudɔwɔla kɔ̀* legba,Nutula fa sika ɖe eŋu,+Eye wòwɔ klosalokɔsɔkɔsɔwo.20 Etia ati,+Ati si manyunyɔ o.Edi aɖaŋudɔwɔla bibi aɖeBe wòatsɔe akpa nu kpakpɛ si maʋã o la nɛ.+21 Ðe mienyae oa?Ðe miesee oa?Ðe womegblɔe na mi tso gɔmedzedzea me ke oa?Ðe miese egɔme tso esime woɖo anyigba gɔme anyi oa?+22 Ame aɖe le anyigba nogoo la tame,+Eye edzinɔlawo le abe ʋetsuviwo ene.Ehea dzifowo me abe avɔ falɛfalɛ ene,Eye wòkekea wo abe agbadɔ si me wòanɔ ene.+23 Eɖia gbɔ amegãwo,Eye wòna anyigba la dzi ʋɔnudrɔ̃lawo* ke hã zu tofloko.24 Womekpɔ do wo haɖe o,Womekpɔ fã wo haɖe o,Wofe ati mekpɔ to ke ɖe anyigba me haɖe o.Eye ne woɖo fufu wo ko la, wofuna,Eye ya lɔa wo ɖe nu abe ahɔ̃liti ene.+25 Kɔkɔetɔ la be: “Ame kae miatsɔm asɔ kpli, ne nye kplii míasɔ?”26 “Mifɔ mo dzi ne miakpɔ dzifo.Ame kae wɔ nu siawo?+Eyae nye ame si kplɔa wofe aʋakɔ la doa goe le wofe xexlẽme nu;Eyɔa wo dometɔ ɖe sia ɖe ŋkɔ.+Wo dometɔ aɖeke mesusɔna oLe efe ŋusẽ geɖe kple efe alɔkame sesẽ la ta.+27 “Oo Yakob, nu ka tae nèle nu fom, Oo Israel, nu ka tae nèle gbɔgblɔm be:‘Nye mɔwo le ɣaɣla ɖe Yehowa,Eye Mawu metsoa afia dzɔdzɔe nam o?+28 Mènyae oa? Mèsee oa?Yehowa, Ame si wɔ anyigba fe mlɔenuwo la, Mawu mavɔtɔ wònye.+Ðeɖi metea eŋu o, eye nu metia kɔ nɛ o.+Efe nunya me dzodzro meli o.*+29 Edoa ŋusẽ ame si ŋu ɖeɖi teEye wònaa ŋusẽ geɖe ame beliwo.+30 Nu ati kɔ na sɔhɛwo, ɖeɖi ate wo ŋu,Eye ɖekakpuiwo akli nu adze anyi,31 Gake ŋusẽ yeye aɖo ame siwo kpɔa mɔ na Yehowa ya ŋu.Woadzo ayi dzi abe hɔ̃ ene.+Woafu du gake ɖeɖi mate wo ŋu o;Woazɔ azɔli gake nu mati kɔ na wo o.”+


text:
NYƆ! May 2015 | Mɔkpɔkpɔ Si Li Na Afemanɔsitɔwo Kple Ame Dahewo
Biblia gblɔ ale si woate ŋu akpe ɖe afemanɔsitɔwo kple ame dahewo ŋu fifia, eye wògagblɔe ɖi hã be ɣeyiɣi aɖe gbɔna si me ame aɖeke maganye afemanɔsitɔ alo ame dahe o.
WATCHING THE WORLD
Susuhehe Yi Asia Dzi
Kuxi kawoe Asia-dukɔwo dze ŋgɔe le wofe dukɔmeviwo hehe kple wo ta kpɔkpɔ me? Ðe Biblia me nunya ate ŋu akpe ɖe wo ŋua?
NYATI SI LE AKPAA DZI
Mɔkpɔkpɔ Si Li Na Afemanɔsitɔwo Kple Ame Dahewo
Biblia me aɖaŋuɖoɖowo ate ŋu akpe ɖe ŋuwò le ganyawo kple seselelãmenyawo gome.
HELP FOR THE FAMILY
Fia Viwò Ale Si Wòaɖo To
Ðe wò kple viwòa mienɔa avu dzi ɣesiaɣi, eye wòwɔ abe viwòa koe ɖua dzi enea? Aɖaŋuɖoɖo atɔ̃ siwo akpe ɖe ŋuwò.
“Mawu Kpe Ðe Mía Ŋu Míehaya”
Ame siwo woɖe aboyoe esime wova dze Beslan-sukua dzi le fe 2004 me dometɔ etɔ̃ gblɔ nu si kpe ɖe wo ŋu woŋlɔ nu dziŋɔ siwo me woto le amedzidzedze ma me la be.
PORTRAITS FROM THE PAST
Al-Khwarizmi
Ƒe alafa enyilia me Arabiatɔ siae to “akɔntabumɔnu vevitɔ si woto vae kpɔ” la vae.
THE BIBLE'S VIEWPOINT
Ŋutasẽnuwɔwɔ
Aleke Mawu bua ŋutasẽnuwɔwɔe? Ðe ŋutasẽnuwɔlawo ate ŋu atrɔa?
WAS IT DESIGNED?
Hawaiitɔwo Ƒe Totsitotsi Ƒe Dzosinu
Totsitotsi sia eya ŋutɔ fe akaɖi—gake lã bubuwo metea ŋu kpɔnɛ o.
Internet Dzi Nu Bubuwo
Nu Kawoe Yia Edzi Le Fiaɖufe Akpata Me?
Wò ŋutɔ va kpɔ nu siwo yia edzi le wo me ɖa.
Kukuɖeɖe Kple Akpedada
Kaleb va kpɔe be nu siawo wɔwɔ na be nuwo nyo sãa.